qundao/data-zh-poetry huggingface dataset:
晚坐漫堂留京少小饮仍用前韵
作者：宋荦
朝代：清
体裁：七言律诗

漫堂三见放蘋花，随手年光已及瓜。薄宦真同秋社燕，奥香聊试武夷茶。联吟莎栅堪扛鼎，送客蒲帆可当车。浭酒一杯君且住，高槐突兀月攲斜。
晚次黎阳村舍
作者：宋荦
朝代：清
体裁：七言律诗

几载驱驰鬓欲斑，单车岁晚又南还。路回渐入长丰泊，云敛横看善化山。野店晚风留客早，柴门新月放歌閒。连朝祇觉归心急，梦绕黄河水一湾。
晚泊江上
作者：宋荦
朝代：清
体裁：五言律诗

芦叶萧萧响，东风暮未停。船多成小市，浪阔涌疏星。土俗从人问，江湖倚棹经。最怜明月照，千里乱山青。
晴
作者：宋荦
朝代：清
体裁：七言律诗

野馆秋阴遍四围，晴光才放启园扉。牵牛羞涩当篱缀，凤子伶仃贴地飞。邻寺经声闻老衲，隔江画本送元晖。修修竹径寅缘处，直似平台旧圃归。
暇日治圃志上以诗美之次韵奉酬
作者：宋荦
朝代：清
体裁：七言律诗

荷锸腰镰命老奴，射堂种菜学髯苏。初心祇许亲藜苋，胜事还教理竹梧。雨后青葱人罢灌，畦边吟啸杖堪扶。多情上客来佳句，石谷他年待补图。
曹子有绿水送春帆之句一时艳称之偶占绝句以赠用阮亭韵
作者：宋荦
朝代：清
体裁：七言绝句

公子高歌绿水篇，清新五字剧堪传。如闻疏雨梧桐句，心折襄阳孟浩然。
月夜同介维暨子基至著饮东胜山精舍
作者：宋荦
朝代：清
体裁：古风

双江风土连炎州，岁暮那复披羊裘。放衙行药策藤杖，长歌还向招提游。城隅一径入苍霭，花关竹坞藏层丘。讲堂开处碧苔满，余曾题作山之幽。斜阳欲堕众鸟集，鹧鸪呼伴声钩辀。俄惊紫燕舞墙角，社日已过仍淹留。僧言此地少霜雪，腊月时或开桃榴。我有嘉宾盛才调，峥嵘赋手追应刘。同来命酒待明月，兴酣落笔云烟浮。儿曹识字强学步，微吟彷佛巴人讴。玉盘渐见涌林樾，松篁影乱纷蛟虬。仰天大叫发狂态，杯倾不尽章波流。今夕何夕乐无极，盘桓丛桂簪堪抽。参横月落下山去，临风徙倚空搔头。
月夜用韦苏州韵
作者：宋荦
朝代：清
体裁：古风

春风淡荡吹，阶草参差发。晚晴林霭收，步此阶前月。徙倚望南山，连天青未歇。
月夜过天笠庵访无弦上人时约上人住沧浪亭
作者：宋荦
朝代：清
体裁：五言律诗

纤月长河岸，禅关独叩时。竹传当径籁，梅拗隔墙枝。观画怀渔隐，弹琴接颖师。沧浪还有约，高咏牡丹诗。
望九龙山积雪吊王孟端
作者：宋荦
朝代：清
体裁：古风

每过九龙山，竟日得怡悦。况兹清景殊，晴峰戴残雪。积素嵌翠微，图画造物设。维舟独延伫，时时叫奇绝。舍人烟霞胸，云巢旧曾结。妙笔黄王閒，得力此岩穴。遗踪欲相访，好待芳菲节。
望太子矶
作者：宋荦
朝代：清
体裁：五言律诗

路转枞阳口，遥看太子矶。小山横碧浪，古庙冷朱扉。曝日灵鼍上，衔鱼水鸟飞。何当佩笭箵，一棹此中归。
望孝陵用少陵九成宫韵
作者：宋荦
朝代：清
体裁：古风

夙闻华山巅，清泉贮石臼。未若桥陵奇，一水龙门口。寿台拥群峰，苍崖俨户牖。禁籞环林峦，神宫逼牛斗。呜呼先皇帝，至德及飞走。执戟感畴昔，洒泪来原薮。开创仰圣功，天壤同不朽。迄今二十年，歌颂遍九有。王气信郁盘，隧道熊罴守。展谒阻末僚，难附公卿后。寝殿閟以寥，伫立徘徊久。节钺怀先臣，临风更翘首。
望居庸关
作者：宋荦
朝代：清
体裁：古风

群山回合来，远向都城压。千峰直北奇，俨如剑腾匣。支筇走山麓，紫翠落衣袷。巉岩居庸关，虎踞不可狎。似闻瀑布喧，何处弹琴峡。顾此险要区，畴昔屯兵甲。祗今帝德遥，僻壤皆沦洽。矧在郊圻间，奚用旌旗插。击柝良足为，弃襦应未乏。春风林际吹，娇莺啼恰恰。跻攀咫尺艰，心同兕闭柙。长歌羡向平，村醪且须呷。
望龙蟠矶
作者：宋荦
朝代：清
体裁：五言律诗

孤屿排空起，波涛万顷连。蛟龙留窟宅，殿阁自江天。法鼓闻山县，神鸦送客船。沙头閒极目，斜日起苍烟。
望龙蟠矶
作者：宋荦
朝代：清

孤屿排空起，波涛万顷连。蛟龙留窟宅，殿阁自江天。法鼓闻山县，神鸦送客船。沙头间极目，斜日起苍烟。
朝鲜牡丹
作者：宋荦
朝代：清
体裁：七言律诗

花叶罗罗傍槛披，也从谷雨斗芳姿。沈香亭暖柯全改，鸭绿江空种乍移。苞夺胭脂明霁日，穗分璎珞飏微飔。慇勤一剪秾春色，会遣朝云识此奇。
木瓜联句
作者：宋荦
朝代：清
体裁：古风

嘉果美中州，硕大悬楙木。爇檀香胜棠，烝栗色媲玉。种处异东门，摘日当西陆。李生怪心空，柰似喜瓣簇。数枚燕公袖，五株华林曲。实成压哀梨，花发值杏粥。删叶烦村翁，缀枝骇园鹿。斗漫誇赤萍，卵或遗黄鹤。蛮楂颗逊芳，谏果品同肃。盐山恨未登，何赋快曾读。光怪金累柯，声价珠倾斛。曰瓜省锄劳，非枣恼邻扑。韵继万卉凋，收比五谷熟。啄防大觜乌，蠹剔在桑蠋。攀取得团圞，拂拭藉巾服。素商吹自幽，青女饱更馥。药物宣城良，土赋杭湖足。装疑海国珍，�虑关门酷。邮递竞兼程，稛载妙盈簏。听鹂鄙一双，耀车当二六。怀橘自徒尔，过江能化不。濡泽佛手惭，氤氲仙掌恧。持赠灿篚筐，护惜视寒燠。磊砢幽人喜，饕餮稚子欲。盘盎位置高，橙柑娣姒属。虽谢霜柚圆，颇笑冻芋缩。种忆黄台分，蔓匪朱陵续。蜜脾润讵乾，砂斑点未浴。供讶缑氏埋，削宜公输督。当俎菌蠢敧，萦座霏微独。冰骨傲雪霜，腻色逞膏沐。侑酌薰夕窗，伴书媚朝旭。鼻观趁静便，手弄戒迫促。酿酒和秫穄，瘳痾薄参茯。岂惟呈陆离，兼能己拳蹙。夥荐傍画屏，醉攫翻棋局。释名酢可餐，御冬旨偕蓄。酸苦愁客心，苞苴感末俗。宛将栀蜡搏，那异郁金筑。三复报琚篇，相投莫碌碌。
朱悔人雨中见过留饮衙斋同吴志上儿至分赋用汤西崖简张弘蘧韵
作者：宋荦
朝代：清
体裁：七言律诗

潞沙一别五年强，犹未抽身返芰梁。何意宦途容建节，无多家法祇循墙。故人偶过同听雨，好句分题各据床。瑞酒依俙浭酒洌，醉馀消受竹风凉。
村居即事
作者：宋荦
朝代：清
体裁：七言律诗

祓除才过麦藏鸦，投老村居兴倍加。缚就小桥通竹圃，搭成高架待藤花。疏篱偶趁飞飞蝶，远水时闻阁阁蛙。吉语忽从天上至，正当倚杖路三叉。
杖策
作者：宋荦
朝代：清
体裁：五言律诗

杖策城西路，凉风八月天。林深喧老鹳，涧窄涌清泉。雨气秋原外，人家夕照边。桃源真可觌，吟眺未能还。
松花江绿石砚歌
作者：宋荦
朝代：清
体裁：古风

圣武孔昭大文洽，宝物千年忽腾蛰。松花江远银涛翻，绿玉英英此中拾。天家妙选职端明，佽飞或取归鞍压。故人辍赠意良厚，入手波纹翠犹湿。青花蕉叶润德同，高出鼍矶与洮歙。卷荷雅制凹有容，毛颖托契墨卿狎。老辈更有玉带生，坟典发皇共几榻。
板子矶望芜湖有感二首·其一
作者：宋荦
朝代：清
体裁：七言绝句

云影悠悠浪影微，呢喃紫燕傍船飞。春风桃柳增人恨，又到江南板子矶。
板子矶望芜湖有感二首·其二
作者：宋荦
朝代：清
体裁：七言绝句

乘风一棹向鸠兹，独倚船窗忆往时。多少故人零落尽，识舟亭上又题诗。
林檎
作者：宋荦
朝代：清
体裁：五言律诗

嘉果名元著，芳鲜出上林。蘋婆同似玉，霜橘愧将金。擘自怜珍味，收应夺众禽。济南开馆处，遗帖大王钦。
柳梢青·夏夜
作者：宋荦
朝代：清

作客经时。葡萄引蔓，绿透书帷。雨后追凉，风前听籁，月正如眉。中宵无限凄其。奈短笛、邻家又吹，踏遍苔钱，寻来萤火，排遣些儿。
柳梢青·早春
作者：宋荦
朝代：清

何事淹留。朝来春色，又遍皇州。绮陌烧灯，凤城挑菜，吹面风柔。招寻漫逐鸣驺。回首处、伤心旧游。燕子穿帘，杏花倚槛，小小红楼。
桂枝香·蟹
作者：宋荦
朝代：清

江湖岁晚。正水落空洲，枫下高岸。设簖平沙败苇，灯光零乱。轮囷乍向临流得，掩青筐、霎时皆满。谁怜携去，渔庄草舍，清霜一片。又早是、重阳款宴。叹秋色殊佳，篱金初遍。几处酒人对擘，新橙同荐。老饕只爱持螯嚼，想眉山、旷怀如见。还从醉后、茶烹石鼎，恍窥双眼。
桃花寺吊李光四处士用宋赵师李壁间韵
作者：宋荦
朝代：清
体裁：五言律诗

幽绝招提境，嘉名自昔云。阳崖疏树映，大壑乱淙闻。日暖催红杏，堂空养白云。鹿裘邈何许，猿鹤尚思君。
梅仙祠二首·其一
作者：宋荦
朝代：清
体裁：五言律诗

梅尉栖真处，山坳半亩塘。閒云开鹤圃，修竹护丹房。箓秘三天字，花传七里香。到来心一洗，琴韵满回廊。
梅仙祠二首·其二
作者：宋荦
朝代：清
体裁：五言律诗

垂钓矶难问，横桥水自流。楼台悬绛节，林壑驻华辀。地近洪厓子，居宜帛道猷。高风闻卖药，吟望思悠悠。
梦中咏茶得首二句醒而足成之
作者：宋荦
朝代：清
体裁：五言绝句

采摘烟霞窟，神韵金石含。桐阴间啜罢，三昧此中参。
梦中得句醒而足成之
作者：宋荦
朝代：清
体裁：七言绝句

户外青山扶杖得，陇头明月咤牛还。何须此景亲消受，梦里题诗亦洒然。
梦中得起结二句醒而足成之
作者：宋荦
朝代：清
体裁：七言绝句

槐叶萧萧菊蕊黄，伤心岁晚又他乡。梦回寂历风开户，一缕蛩音月满床。
梦中赋白菊醒记首二句为续成之
作者：宋荦
朝代：清
体裁：五言律诗

晚花不设色，寂历绽荒园。偶梦空亭外，相看老树根。雪花纷自照，香气澹能存。味得陶公句，无从著一言。
梦云
作者：宋荦
朝代：清
体裁：古风

幽梦入高峰，云气吐缕缕。荡胸忽瀰漫，散作人间雨。
梦女郎以画兰一朵索题口占二句醒戏成之
作者：宋荦
朝代：清
体裁：七言绝句

三湘一朵貌来幽，绮阁深情未易酬。堪笑鬓丝禅榻畔，又从前梦得风流。
梦游山水作
作者：宋荦
朝代：清
体裁：古风

夙好山泽游，至老兴不却。幽梦招素心，水石踏芒屩。雅追修禊风，共摛飞盖作。何以乐嘉宾，清晖映杯酌。
梦西陂秋日
作者：宋荦
朝代：清
体裁：七言绝句

霜染丹林照绿波，采菱歌继采莲歌。可怜白首京华客，梦落西陂烟水多。
梦赋海滨楼阁得起二句醒来续成一律
作者：宋荦
朝代：清
体裁：七言律诗

危楼缥缈俯归墟，碧瓦丹楹落照馀。自是老怀无俗韵，偶从幽梦到仙居。摩空激箭看飞鹘，出水如山讶巨鱼。记得秦皇高岛畔，酒酣作赋拟元虚。
椰子
作者：宋荦
朝代：清
体裁：七言律诗

异果分来自岭南，棕皮剥尽壳中含。白肤盈寸惊初剖，清液沾唇得半酣。叶少林高传载籍，品奇味别带烟岚。非同蒟子徒为酱，留作诗瓢挂草庵。
楚江曲
作者：宋荦
朝代：清
体裁：古风

楚江来汤汤，瞬息已千里。明月在遥天，清光散江水。扬舲鼓枻欲何之，今夜乡心只自知。侧身北望风吹袂，江水东流明月西。
楼上望江南诸山用太白韵
作者：宋荦
朝代：清
体裁：古风

登楼望南山，千峰秀无限。朵朵青芙蓉，嵯峨常在眼。山根界大江，惊涛如雪卷。坐来移我情，高歌兴不浅。薄暮白云生，茫茫失绝巘。
榴花叹用昌黎杏花韵
作者：宋荦
朝代：清
体裁：古风

芍药已尽丰台空，阶前榴花亦自红。乍开还落炎日里，狼藉其奈掀天风。京师习俗好花树，中庭罗列家家同。瓦盆矫屈作寿字，数枝才发无全功。忆昔梁园掩关卧，閒閒十亩东郊中。名花千本竹千个，海榴百尺抽芳丛。三径逶迤向别圃，几间茅屋环青枫。花时觞咏恣盘礴，清香披拂情何穷。年来作客废幽赏，风尘奔走随西东。犹对残英起长叹，抱瓮拟作村居翁。
樊口
作者：宋荦
朝代：清

地接沧江远，波连曲港深。人烟环近渚，鸡犬散疏林。水落鱼初出，山高日易阴。只应同钓叟，来往得幽寻。落日荒江畔，停桡处处船。人闲沽酒地，风冷卖鱼天。远水菰蒲接，空林橘柚悬。坐看新月上，长啸破苍烟。
樊口·其二
作者：宋荦
朝代：清

落日荒江畔，停桡处处船。人闲沽酒地，风冷卖鱼天。远水菰蒲接，空林橘柚悬。坐看新月上，长啸破苍烟。
樊口二首·其一
作者：宋荦
朝代：清
体裁：五言律诗

地接沧江远，波连曲港深。人烟环近渚，鸡犬散疏林。水落鱼初出，山高日易阴。只应同钓叟，来往得幽寻。
樊口二首·其二
作者：宋荦
朝代：清
体裁：五言律诗

落日荒江畔，停桡处处船。人閒沽酒地，风冷卖鱼天。远水菰蒲接，空林橘柚悬。坐看新月上，长啸破苍烟。
檐冰
作者：宋荦
朝代：清
体裁：七言律诗

雪晴檐霤忽无声，寒逼琉璃寸寸生。列处疑簪将取戴，看来似笋渐抽萌。消须门户和风入，堕恐儿童爆竹惊。笑我头衔今转大，依然不愧一条清。
次韵奉答施愚山《移寓四绝句》·其一
作者：宋荦
朝代：清
体裁：七言绝句

虔州风土困骄阳，上客堪誇有易堂。安得宣城老词伯，翠微峰顶共匡床。
次韵奉答施愚山《移寓四绝句》·其三
作者：宋荦
朝代：清
体裁：七言绝句

庐陵百战气萧森，畴昔耕桑节使心。白鹭讲堂何处觅，空洲燐火乱宵深。
次韵奉答施愚山《移寓四绝句》·其二
作者：宋荦
朝代：清
体裁：七言绝句

我居京国压尘喧，手种葡萄绿满门。此日栖迟君亦得，行吟应破旧苔痕。
次韵奉答施愚山《移寓四绝句》·其四
作者：宋荦
朝代：清
体裁：七言绝句

孤台北望杖随身，迢递云霄尺素频。三案是非从此定，乍闻馆阁得斯人。
次韵奉答王阮亭《寄怀牧仲虔州》
作者：宋荦
朝代：清
体裁：古风

繄余别京畿，严霜彫百草。故人相祖送，驻马桑乾晓。回首岁月迁，旧迹忽如扫。江山信阻修，坐惊白发早。瘴疠积晨昏，鲜见日杲杲。素心寄瑶华，不数延陵缟。为言章贡佳，佩纫秋兰好。岂意当关劳，羽檄嗟纷扰。那穷云壑幽，聊复亲花鸟。时登八境台，侧身中原眺。迢迢霄汉閒，古道如君少。心同讼阁铃，临风恒袅袅。
次韵答午亭先生
作者：宋荦
朝代：清
体裁：五言律诗

一病春将老，高贤系梦思。闭门芳草积，返岫暮云迟。丘壑元难忘，烟波乍许私。白头同调在，午壁与西陂。
次韵答叶元礼三首·其一
作者：宋荦
朝代：清
体裁：七言绝句

抱病经春掩敝庐，閒看红药步阶除。临风正忆人如玉，忽接云霄尺素书。
次韵答叶元礼三首·其三
作者：宋荦
朝代：清
体裁：七言绝句

新篇吟罢倚庭梧，长啸如逢旧酒徒。疏狂最恼汪员外，鱼雁频来一字无。
次韵答叶元礼三首·其二
作者：宋荦
朝代：清
体裁：七言绝句

别后嗟余鬓欲霜，閒閒十亩足相羊。旧时歌管驱除尽，独把残编坐草堂。
次韵答朱悔人四首·其一
作者：宋荦
朝代：清
体裁：七言律诗

鬓上繁霜逐岁增，风云真自愧依乘。姚江姓字瞻岩谷，滕阁登临感废兴。小草也知人共薄，高文何绮老无能。天涯喜接掀髯客，梅雨庭蕉绿几层。
次韵答朱悔人四首·其三
作者：宋荦
朝代：清
体裁：七言律诗

河曲勾留忆潞沙，铃斋会合兴还赊。经旬眠食都添味，何处林峦不是家。古寺扶筇行竹色，方塘展席对蘋花。匡庐傲我曾游眺，指点空亭帽影斜。
次韵答朱悔人四首·其二
作者：宋荦
朝代：清
体裁：七言律诗

堆案文书拨不开，敢言胸次绝纤埃。事当凿枘新愁结，诗别源流旧雨来。江上鲥鱼才出网，幕间乳燕乍翻雷。临觞古迹无劳问，已妥先贤辟草莱。
次韵答朱悔人四首·其四
作者：宋荦
朝代：清
体裁：七言律诗

跋烛分题共策勋，深衷湖海托鸥群。家人杂遝求书扇，裨将追随解好文。小别西江浮蔑舫，言归东浦卧溪云。祇应岁晚寒梅发，明月幽窗好迟君。
次韵答阮亭尚书
作者：宋荦
朝代：清
体裁：七言绝句

停云赋罢思悠悠，三纪论交已白头。记得与君初见日，一樽松下说黄州。
次韵詶陈其年
作者：宋荦
朝代：清
体裁：七言绝句

岁暮相逢掩竹扉，林丘同著薜萝衣。天将赋草催枚乘，才到梁园雪已飞。
次韵酬魏和公处士
作者：宋荦
朝代：清
体裁：五言律诗

花宫逢魏野，如向易堂游。人静苔堪藉，林深翠欲流。高言惊法侣，胜地得清秋。拟识崆峒面，长吟上小楼。
正月十六日送叶慕庐归樊口
作者：宋荦
朝代：清
体裁：七言律诗

雪浥轻尘霁色开，送行还藉上元杯。旗亭草发东西路，归棹人寻大小洄。十子诗名容我附，二毛郎署望君来。不须苦爱松风好，祇向空山卧碧苔。
正月十四日雪中登瑞光寺浮图
作者：宋荦
朝代：清
体裁：古风

青帝作意驱滕六，大雪江南压倒屋。自从元日到今日，不见昏星与朝旭。人言南雪不到地，异事争诧今年独。闭门兀坐殊无憀，如鹤剪翎骥维足。兹辰冒雪邻寺游，不怕泥深没双毂。到门鸭脚带鸦枫，轮囷离奇结寒玉。厌闻殿阁闹钟鱼，直上浮图散心曲。栏攲磴滑几登顿，扶持左右资童仆。侍行诸幼气食牛，笑我老翁何局促。当檐四顾云荡胸，七堰八门辨隈隩。乱山晶莹朔气凝，万井萧摵炊烟矗。胥江瀰瀰吹东风，鳞次征帆静相逐。怀古拟葺沧浪亭，开宴未踵香山躅。下从别院访梅花，真讶佳人在空谷。黄昏雪急耐荒寒，还走后园看冻竹。狂夫自笑老更狂，有胸不贮尘十斛。言归路出吴趋坊，万点华灯灿夺目。
武城道中
作者：宋荦
朝代：清
体裁：五言律诗

小邑名元著，萧条战伐馀。河流环废堞，茅屋枕荒墟。日午行人少，天空过雁疏。明农方下诏，谁为劝耕锄。
水仙
作者：宋荦
朝代：清
体裁：七言律诗

海国名花冰雪姿，丛丛冷艳浸涟漪。黄冠乍识仙坛返，玉体横陈小阁宜。双蝶不侵香寂历，孤梅相伴影凄其。开门无复澄江在，惆怅涪翁一首诗。
水调歌头·秋日，送徐方虎太史给假省亲归武源，用朱竹垞检讨寄曹秋岳先生原韵
作者：宋荦
朝代：清

斜日照清嶂，落叶下金台。故人辞我南去塞雁一声来。莼菜苕溪堪摘，茅屋蘋村无恙，遥指白云隈。相送潞河上，萧瑟荻花开。倚门望，归棹急，肯徘徊。江风渔火偏喜岁晚谢尘埃。到日浣裙调膳，暇日登山临水，野老对衔杯。史馆须椽笔，好与雁同回。
水龙吟·白莲
作者：宋荦
朝代：清

田田漫舞银塘，鱼床捧出黎云好。新妆淡伫，静窥湍濑，临风窈窕。翠羽低穿，水荭斜压，数枝偏皎。宛湘妃独立，轻绡掩映，明珰缀，波光照。三十六陂淼淼。渐黄昏、冰姿恁悄。开宜玉井，折应素手，闹红都扫。露冷才香，月明无影，蘋花共老。对鹤洲千朵，堪成雪赋，向邹枚道。
永遇乐·柳絮，和曹实庵
作者：宋荦
朝代：清

望去非花，飘来疑雪，轻狂如许。未作浮萍，已离深树。此际谁为主。隋堤三月，几回翘首，一片漫天飞舞。最堪怜、无根无蒂，总被东风弄汝。踏歌魏女，离情多少，问道春光何处。乍扑空帘，旋黏芳径，好倩莺衔取。还思往日，鹅黄初染，变态顿分今古。枉垂著、长条踠地，绾伊不住。
汎舟南湖访雪笠道人
作者：宋荦
朝代：清
体裁：五言律诗

过雨南湖去，澄波照夕晖。破船双鹭浴，疏柳一鸦归。鼓枻闻烟磬，寻僧扣竹扉。甘泉随意煮，真息汉阴机。
江上望九华山
作者：宋荦
朝代：清
体裁：古风

太白古豪士，名比青琅玕。常为江南客，九子得奇观。坐爱莲花峰，排空何巑岏。嘉名此肇锡，洵足重烟峦。我行访岩壑，鼓柁凌江湍。萧晨怀胜赏，敧枕未能安。须叟共舟子，指顾天际看。巃嵷群岫出，秀色良可餐。岚光殊缥缈，顿令江空寒。虽未穷灵境，已发中心欢。如同所思友，一旦相盘桓。怅望恐即过，舍棹步回滩。亭午独延伫，愿假高飞翰。
江上行送陈义扶
作者：宋荦
朝代：清
体裁：古风

篱边黄菊如金钱，与君对菊当秋天。樽中有酒如流泉，与君对酒吟新篇。盘桓十日乐不极，如何忽汎湘江船。湘江之水流潺湲，青山两岸相连绵。送君南浦日将夕，高歌一曲扣其舷。一曲未终帆已扬，临风分袂徒徬徨。芦花枫叶皆愁色，况复猿声堪断肠。
江城子·感旧
作者：宋荦
朝代：清

筠廊秋艳菊花丛。命秦宫。理焦桐。坐向花前，纤手动清风。白纻轻衫腰一把，流盼好，送归鸿。思量往事恨难穷。恁匆匆。水流东。寂寞高斋，桃萼又将红。独抱云和今夜里，谁忍弄，月明中。
江城梅花引·月夜过友人寓斋，听邻姬度曲
作者：宋荦
朝代：清

谁从比舍奏清商。小秋娘。小兜娘。一缕因风，袅袅度空墙。燕语乍停莺又啭，黄昏后，听来时，总断肠。断肠。断肠。起彷徨。月有光。漏正长。欲去欲去，不忍去、余韵悠扬。仿佛天边，遏住片云翔。好借君家苔径里，坐十日，听千巡，愿始偿。
江行
作者：宋荦
朝代：清
体裁：七言律诗

秋风飒飒凉吹衣，舟行远望青山微。铜陵县前烟没郭，枞阳渡口芦攒矶。一声两声沙鸟叫，千种万种江鱼肥。挂席飘然入图画，扣舷高咏当斜晖。
江行
作者：宋荦
朝代：清
体裁：七言绝句

船尾红旗猎猎斜，江天遥度几云沙。风轻日暖篷窗启，稳坐中流看九华。
池上作次乐天韵
作者：宋荦
朝代：清
体裁：古风

韦庵之南竹森森，深净轩东波沈沈。小沧浪只一勺耳，此閒跌荡江湖心。午衙放罢必周览，夜案了却或静临。洞庭三万六千顷，云涛那用扁舟寻。怪石欹柳得位置，阶庭寥廓横古今。斗茶远道致日铸，玩画小幅县云林。栖迟已过五寒食，手栽桐桂清阴深。纬萧目断涡河渚，饭僧心切嵩山岑。拨闷聊和池上作，悠然手弄无弦琴。乐天是处有真乐，何须海岸方投簪。
沁园春·题孔释抱送图。贺大司农梁公两举丈夫子
作者：宋荦
朝代：清

列戟朱门，雕桥珂里，喜见悬弧。恰凤雏载诞，参差玉笋，麟儿同育，错落骊珠。如此奇逢，真称佳话，岂复寻常吉梦乎。须知道，是尼山鹫岭，送自云衢。匡时共说司徒，宜阶下、芝兰秀色敷。羡食牛之气，抱来竟爽，惊人之骨，望去皆殊。千里神驹，一双英物，异日追随殿陛趋。开筵处，任名流作画，歌客操觚。
沐浴子
作者：宋荦
朝代：清
体裁：古风

澡身浊井泉，沐发浑水沟。本欲求光泽，翻贻七尺羞。所以濯足者，须乘万里流。
沙河旅夜用高苏门先生韵二首·其一
作者：宋荦
朝代：清
体裁：古风

残阳下远山，车马行俱罢。张灯饭始毕，跂足身方暇。荒城槐叶疏，新月分茅舍。缅想赋梅人，商歌起中夜。
沙河旅夜用高苏门先生韵二首·其二
作者：宋荦
朝代：清
体裁：古风

中夜不能寐，拥被念畴昔。几年汉水舟，往日金门戟。岁月忽推迁，关山走晨夕。三叹恻余怀，霜风撼空壁。
沧浪亭
作者：宋荦
朝代：清
体裁：古风

沧浪之水清且涟，亭子结向沧浪边。沧浪之亭几兴废，沧浪之水今依然。苏州南国最幽旷，池馆创自武肃年。厥后踵事非一姓，转眼变灭随云烟。湖州长史昔贬谪，爱此卜筑将终焉。轻舟野服恣啸傲，援琴命酒乐静便。长史作记欧公赋，金钟大镛声相宣。斯亭遂与人不朽，买得只用四万钱。曰余向往自弱岁，今宦于此嗟华颠。手捉孤篁遍探历，荒冈突兀临长川。方花古础缠蔓草，几株乔木仍参天。都官园空接断垄，蕲王庙在馀数椽。老夫顾此愿修复，胜事肯令他人专。伐石作亭悬旧额，爰饰祠宇肃豆笾。蕲王英魂定来此，会与长史相周旋。观鱼处敞俨对镜，自胜轩小疑乘船。隔城山色落衣袂，步埼矫首聊迟延。回廊略彴纷点缀，管领风月淩平泉。山僧野老共登眺，央央旂旐却勿前。官热心冷每自笑，山林痼疾良难湔。左司文章久避席，白傅游宴或比肩。绵津沧浪忽对举，西堂意厚语则偏。吴人好事更好我，任教画作屏风传。
沧浪亭联
作者：宋荦
朝代：清
体裁：联

共知心似水；安见我非鱼。
洛阳春·摩诃庵看牡丹
作者：宋荦
朝代：清

映日齐开红萼。霞光交错。独从初地占侬春，似空谷、佳人托。忆昔看花张幕。天香薰酌。只今惆怅近雕栏，将胜事、思量着。
济南杂诗九首·其一
作者：宋荦
朝代：清
体裁：七言绝句

济南城北两峰殊，积翠凌空过小孤。怪道相看如故友，鹊华秋色旧披图。
济南杂诗九首·其七
作者：宋荦
朝代：清
体裁：七言绝句

厅事前头古柏多，高槐几树更婆娑。西风一阵吹黄叶，露出南山两碧螺。
济南杂诗九首·其三
作者：宋荦
朝代：清
体裁：七言绝句

觱沸惊看趵突泉，来从玉屋世争传。署书留得君王笔，不数鸥波七字篇。
济南杂诗九首·其九
作者：宋荦
朝代：清
体裁：七言绝句

水门偶读南丰记，厄井频过大舜祠。故疾未逢虾蟹发，齐州六月不题诗。
济南杂诗九首·其二
作者：宋荦
朝代：清
体裁：七言绝句

鹊华桥上每停车，尤爱新晴返照馀。城里看山惟此地，真成手弄玉芙蕖。
济南杂诗九首·其五
作者：宋荦
朝代：清
体裁：七言绝句

历亭风物妙清秋，湖水湖烟极望浮。多少新诗容疥壁，杜陵碑版不曾留。
济南杂诗九首·其八
作者：宋荦
朝代：清
体裁：七言绝句

风雅从来有废兴，济南当日气凭陵。谁知天畔峨眉雪，又作禅门退院僧。
济南杂诗九首·其六
作者：宋荦
朝代：清
体裁：七言绝句

真个南山碧玉环，我来半载阻跻攀。留著胜游他日里，祇应诗谶是遗山。
济南杂诗九首·其四
作者：宋荦
朝代：清
体裁：七言绝句

济南人说胜江南，菱叶荷花户牖参。无数山光收不起，月明染得水拖蓝。
浣溪沙·春城即事
作者：宋荦
朝代：清

杨柳春城驻幰车。罗衣掩映女墙斜。江南装束是谁家。城下有人闲伫立，芙蓉朝日望来赊。一春愁绪又添些。
浯溪磨崖碑
作者：宋荦
朝代：清
体裁：七言律诗

骊珠颗颗照荒厓，元颂颜书一色佳。大业当时劳纪述，后人持论苦挤排。秦碑周鼓宁须诧，雨点苔花讵可埋。墨本看来频下拜，浯溪还拟蹋青鞋。
海上杂诗
作者：宋荦
朝代：清

画角传荒戍，征旗指大沽。云沙看不极，疆理辨全无。茅屋行彭越，天风送海凫。晚潮吹地至，想像百灵趋。真欲穷荒外，追随节使行。朝朝观日出，夜夜听潮生。浩荡求仙志，艰难彻土情。何时沙碛里，提榼饷春耕。
海上杂诗·其一
作者：宋荦
朝代：清
体裁：五言律诗

云涛翻万叠，旷览到天涯。野岸悬鹰网，盐池引浪花。草痕消斥卤，帆影落攲斜。汉武荒台畔，愁闻日暮笳。
海上杂诗·其七
作者：宋荦
朝代：清
体裁：五言律诗

鬼蟹蹲沙恶，狼鱼出网腥。海翁瞻使节，灶户作邮亭。岸隔关门紫，波涵岛色青。输渠张木笔，临眺赋沧溟。
海上杂诗·其三
作者：宋荦
朝代：清
体裁：五言律诗

到面霜威凛，惊鸿报晚秋。盐花疑雪积，海气似城浮。野饭难求井，居人尽狎鸥。神山何处所，天水共悠悠。
海上杂诗·其三
作者：宋荦
朝代：清

杰阁从前代，山海关城楼。平看碧海流，千年留碣石，一发辨登州。潮送斜阳落，风传绝塞秋。倚阑聊咏志，俊鹘下荒洲。
海上杂诗·其九
作者：宋荦
朝代：清
体裁：五言律诗

十子成高会，千秋有素期。况从王祭酒，风雅得宗师。熊白雪中赋，仙岩花下披。几多离索感，暮雨听潮时。
海上杂诗·其二
作者：宋荦
朝代：清
体裁：五言律诗

画角传荒戍，征旗指大沽。云沙看不极，疆理辨全无。茅屋行彭越，天风送海凫。晚潮吹地至，想像百灵趋。
海上杂诗·其二十
作者：宋荦
朝代：清
体裁：五言律诗

大小经沮水，青黄看栗林。村孤烟窈窕，边近气萧森。揽辔当秋霁，联床感旧吟。中年几哀乐，那禁二毛侵。
海上杂诗·其二十一
作者：宋荦
朝代：清
体裁：五言律诗

高卧香山老，家藏寒食诗。涪翁原自重，褉帖未云奇。宣示来村店，摩挲埒鼎彝。春江欲入户，还忆寓黄时。
海上杂诗·其二十三
作者：宋荦
朝代：清
体裁：五言律诗

桂楫击空明，斯人共一清。如何禋祀地，偏洽啸歌情。举网素鳞活，当杯纤月生。因风寄钱起，早使报章成。
海上杂诗·其二十二
作者：宋荦
朝代：清
体裁：五言律诗

启圣传孤竹，清风异代存。渚蘋田父荐，社鼓废祠喧。虚榭凭云壑，方舟次水门。听松斜日里，疑是海涛翻。
海上杂诗·其二十四
作者：宋荦
朝代：清
体裁：五言律诗

楸峪看云过，温泉策马还。依然趋潞水，无计入盘山。梦稳风涛外，愁添簿领间。新诗如束笋，灯下手频删。
海上杂诗·其五
作者：宋荦
朝代：清
体裁：五言律诗

双林仍小憩，花药径才通。古铁珍高邑，匡床借赞公。妙香清夜得，圆月碧山同。鱼麦劳乡思，搔头磬响中。
海上杂诗·其八
作者：宋荦
朝代：清
体裁：五言律诗

客路偏增感，西风况海陀。重泉添骨肉，故里旷烟萝。斑驳三年鬓，苍茫万里波。佩萱徒浪语，肠断黑洋河。
海上杂诗·其六
作者：宋荦
朝代：清
体裁：五言律诗

在昔新河口，曾漂海大鱼。然脂分异县，遗骨尚专车。风物闻皆别，农桑望转虚。自惭鞭算拙，辟土定何如。
海上杂诗·其十
作者：宋荦
朝代：清
体裁：五言律诗

小船如鸭觜，荒步号蛏头。所见讵曾见，言愁真欲愁。危旌没乱苇，霜月照空洲。晚饭知何地，鏖风雁影稠。
海上杂诗·其十一
作者：宋荦
朝代：清
体裁：五言律诗

沃焦秋更热，喷薄下滦河。眺望蛟龙窟，微茫十九陀。地怜榆塞近，人说钓台多。侍侧中男在，双江续旧歌。
海上杂诗·其十七
作者：宋荦
朝代：清
体裁：五言律诗

看松越孤岭，大壑启山庭。荒塞一痕白，遥峰千叠青。流泉静宛宛，伐木远丁丁。安得金鸦觜，提携斸茯苓。
海上杂诗·其十三
作者：宋荦
朝代：清
体裁：五言律诗

七里亦名海，寒潭作镜平。数峰当岸秀，双鹭照波明。鱼艇通蒲泊，村烟接柳城。因思静修句，世累一蓑轻。
海上杂诗·其十九
作者：宋荦
朝代：清
体裁：五言律诗

回车肥子国，涉水忆俞儿。过雨空山路，斜阳落叶时。明刑传父老，开府系安危。洒泪还加勉，宁惟愧主知。
海上杂诗·其十二
作者：宋荦
朝代：清
体裁：五言律诗

真欲穷荒外，追随节使行。朝朝观日出，夜夜听潮生。浩荡求仙志，艰难彻土情。何时沙碛里，提榼饷春耕。
海上杂诗·其十五
作者：宋荦
朝代：清
体裁：五言律诗

杰阁从前代，平看碧海流。千年留碣石，一发辨登州。潮送斜阳落，风传绝塞秋。倚阑聊咏志，俊鹘下荒洲。
海上杂诗·其十八
作者：宋荦
朝代：清
体裁：五言律诗

闻说悬阳洞，秋云隔几重。千层垂石乳，四面绕莲峰。疏沼养飞瀑，推窗揖古松。老僧年九十，塞外自鸣钟。
海上杂诗·其十六
作者：宋荦
朝代：清
体裁：五言律诗

峰逼榆关起，巉岩振策寻。路危缘石齿，寺古抱山心。泉滴苔纹绽，猿啼槲叶深。暮天飞鸟外，海色碧沉沉。
海上杂诗·其十四
作者：宋荦
朝代：清
体裁：五言律诗

千里惟遵渚，连峰又见山。石林开鸟道，云海对禅关。涛拍牛头响，岩留话石閒。秦碑沦没久，鸥泛自沙湾。
海上杂诗·其四
作者：宋荦
朝代：清
体裁：五言律诗

访旧津门道，聊停倦客车。樽前嗟鬓发，灯下出图书。展帖惊狂草，看山拟卜居。宝章余有录，珍重劫灰馀。
涿州道中
作者：宋荦
朝代：清
体裁：五言律诗

暂喜风霾息，还愁道路长。蚩尤传战斗，独鹿见青苍。地迥城依水，天寒树带霜。忽闻吹觱篥，猎骑出长杨。
淇水
作者：宋荦
朝代：清
体裁：五言律诗

数里闻清响，荒原一水流。过桥喷乱石，捲雪下空洲。岸竹何年尽，沙鸥几队游。永言君子慕，斜日更淹留。
淮扬赈饥示官吏
作者：宋荦
朝代：清
体裁：古风

淮扬咽喉郡，相望江海边。三纪河伯骄，沃野遍沦涟。繄余移镇来，适丁灾祲年。四载劳补救，奔走洪流前。蠲租二百万，兼糜水衡钱。屡请被吏议，独荷圣主怜。今春翠华临，加意谋安全。疏瀹懋禹绩，留漕惠颠连。㷀㷀此孑遗，相率拟力田。河鱼忽大上，千里仍长川。危堤栖妇子，茅茨断炊烟。村墟何处所，泛泛惟渔船。漂波嗟麰麦，临风羡乌鸢。重臣躬负薪，手胝足复胼。臣荦承明诏，驻节向海壖。轻装鼓短棹，来往狎深渊。州邑十七八，擘画废夜眠。薄俸分已尽，仓廪更荡然。何以答任使，俯仰忧怀煎。九重实洞烛，转粟恩命宣。众商方戴德，粳稻来委阗。群公竞佽助，稍稍给粥饘。余家幸接壤，致禾三百廛。眼底饥溺俦，庶几免播迁。作诗示官吏，相期共勉旃。无使滋中饱，哀鸿慰迍邅。富公赈青齐，盛事史册传。岂敢希古人，但愿寡尤愆。漫郎委符节，我志久拳拳。岁晏公事了，好赋归来篇。
深净轩落成用深净字为韵二首·其一
作者：宋荦
朝代：清
体裁：古风

有池邻庖湢，委弃岁月深。屏除小结构，开轩临碧浔。古柳忽生色，怪石增岖嵚。种荷荷有花，种竹竹成阴。何意咫尺间，渺然江湖心。幸非池馆华，聊继韦公吟。
深净轩落成用深净字为韵二首·其二
作者：宋荦
朝代：清
体裁：古风

述鹿稍荒僻，来鹤览易竟。惟有此轩中，水石两幽映。穿藻素鳞跳，裛露红妆靓。胜友肯过从，逍遥共觞咏。恍疑渌波村，高卧谢朝请。三复盖公言，庶几得清净。
清风店口号
作者：宋荦
朝代：清
体裁：七言绝句

凄风苦雨不胜悲，独宿清风店里时。一夜几番添蜡烛，墙头细读宋娟诗。
游五峰寺二首·其一
作者：宋荦
朝代：清
体裁：古风

刻意作胜游，萧晨敛晴霭。五峰逼穷边，丘壑莽奔会。无终固擅名，兹山足两大。首路缘礀唇，水石相映带。青松膏沐新，延望殊蔚荟。层峦抱花宫，不异营丘绘。檐楹肃而幽，崒嵂压紫盖。鸭脚轮囷奇，直上虬松最。何物清客心，长空响竽籁。虎嵓有遗踪，鸡石迥荒昧。登探无限佳，小憩饱粗粝。振策凌绝巅，人影落塞外。山鹧戛然鸣，踟蹰发深嘅。
游五峰寺二首·其二
作者：宋荦
朝代：清
体裁：古风

披榛下㟢崟，塔院寻古屋。曲磴作蛇盘，咫尺迷林麓。姚秦碑版亡，石幢字堪录。金元弹指间，摧折如断毂。栗壳刺芒鞋，扶持困童仆。脱帽槲叶庵，四顾轩窗朴。山僧不出山，见客同惊鹿。万松足怡情，径不种花竹。淹留闻磬声，还为设茗粥。忆昔棨戟临，题诗爱幽独。趋庭余稚龄，左右奉巾幅。今疑隔世游，有子相追逐。饮酒大父风，和歌颇能速。人事几推迁，缮性嗟难熟。弥勒愿同龛，丈室那更筑。一灯对楞严，妙香来空谷。
游吕公堂
作者：宋荦
朝代：清
体裁：五言律诗

野艇晴波漾，荒祠夕照残。林栖烧药客，门插钓鱼竿。剑气横仙幄，苔文绣古坛。淹留新月上，好取玉琴弹。
游圣泉
作者：宋荦
朝代：清
体裁：五言律诗

石窟双泉吐，回波荫碧林。凄清如裂帛，萧瑟自鸣琴。破寺钟声和，荒渠藓色侵。老僧谈往事，小队此招寻。
游夹山寺用放翁瑞草桥道中韵
作者：宋荦
朝代：清
体裁：古风

埋头簿领无少暇，奉檄东行马一跨。夹山之寺得得来，晓望林峦郭熙画。老僧出户惊龙钟，天女窥人俨娅奼。全家避难忆曩时，晨炊蕨面然山柘。重游忽复四十年，依旧宝坊草可藉。彭亨槐腹倚断碑，欲堕雕甍一木架。大青小青蜿蜒留，尚畏春寒藏石罅。余昔弱岁今二毛，于役盘桓信天借。云峰丈室拟跻攀，已抗前旌难税驾。临风感旧诗易成，写向黄茅崦里舍。
游摄山栖霞寺二首·其一
作者：宋荦
朝代：清
体裁：五言律诗

江皋寻胜地，谷口望疏林。藤杖逶迤入，香楼梵唱深。丰碑留藓砌，涌塔冠云岑。世界人天接，真教洗客心。
游摄山栖霞寺二首·其二
作者：宋荦
朝代：清
体裁：五言律诗

摄级向山巅，神清忽悚然。岩花千佛绕，松响半空传。僧老初成志，机忘共品泉。题诗良自愧，江令有名篇。
游石钟山次晦山大师韵二首·其一
作者：宋荦
朝代：清
体裁：五言律诗

维舟依洞壑，振策向孤峰。吞吐江湖水，崟㟢上下钟。岩危蹲虎豹，树老走蛟龙。目极风帆渺，云涛正荡胸。
游石钟山次晦山大师韵二首·其二
作者：宋荦
朝代：清
体裁：五言律诗

胜地水经著，高文苏子留。岚光侵县市，钟响答江流。鸥许尊前狎，人惊战后游。赞公今寂寞，遗唱付沧洲。
游祖园杂诗七首·其一
作者：宋荦
朝代：清
体裁：七言绝句

春光偏向客中催，选胜城南并马来。多少閒愁消欲尽，路旁茅屋绛桃开。
游祖园杂诗七首·其七
作者：宋荦
朝代：清
体裁：七言绝句

折得风前赤玉枝，帽檐斜插醉归时。重游好待将离放，还唱旗亭绝妙词。
游祖园杂诗七首·其三
作者：宋荦
朝代：清
体裁：七言绝句

园林晴日散芳菲，曲径藤梢欲罥衣。爱杀水亭风景好，蒲芽才吐燕双飞。
游祖园杂诗七首·其二
作者：宋荦
朝代：清
体裁：七言绝句

插天高柳碧丝丝，一片东风淡荡吹。彷佛隋家堤上过，露条烟叶叫黄鹂。
游祖园杂诗七首·其五
作者：宋荦
朝代：清
体裁：七言绝句

高台突兀俯红亭，树杪西山一抺青。谁系斑骓花坞外，故吹长笛使人听。
游祖园杂诗七首·其六
作者：宋荦
朝代：清
体裁：七言绝句

名园自昔追随数，回首俄惊二十年。最是夕阳花底坐，游丝依旧落尊前。
游祖园杂诗七首·其四
作者：宋荦
朝代：清
体裁：七言绝句

亭北名葩取次看，一枝将放倚雕阑。梁园记得春深日，斗大花开绿牡丹。
游退谷寻水尽头次阮亭韵
作者：宋荦
朝代：清
体裁：七言律诗

如笠亭开退谷前，四山积翠落层巅。花围曲槛宜呼酒，木架荒崖任引泉。蹋石寻源闻淅沥，临溪濯足爱沦涟。萝阴窈窕苔矶静，坐听樵歌胜赏偏。
游通天岩作
作者：宋荦
朝代：清
体裁：古风

凌晨越章波，杖策遵江徼。野日破烟霏，心閒展游眺。稍穷林薄纡，遂历冈陵峭。千岩如蹲鸱，突兀藏灵奥。既至俨堂隍，通天维一窍。雕锼信鬼工，曲折存遗庙。山根洞穴穿，伛偻僧徒导。豁然世界殊，飞空巨石倒。崎崟难具陈，盘礴发狂叫。伊余厌尘嚣，探奇慰所好。缅彼玉岩翁，彷佛闻清啸。诸贤相继来，忘归领其妙。触目多遐踪，眷言托同调。夕阳猿鸟鸣，移情此云峤。磨墨拓题名，千年碧苔扫。
游黄山
作者：宋荦
朝代：清
体裁：古风

新安黄山不得游，姑苏黄山聊一访。开门鼓罢命轻舠，潋滟横塘水新涨。夹岸菜花黄到天，拔地云峰碧如障。老夫癖好过康乐，系缆攀藤觉神王。伐石野翁连袂迎，牧牛小儿折花饷。稚松巨石相参错，鸟道纡回频倚杖。宝坊址在费追寻，贵主坟空足悲怆。有僧导我虎洞憩，意颇慇勤语全妄。顾兹岩壑了无奇，却有湖山得弥望。洞庭波白众山青，应接不暇旅怀畅。相看伯仲是横山，岝㟧一卷敢相抗。归舟摹写掉头吟，自笑今朝脱官样。
湾口二首·其一
作者：宋荦
朝代：清
体裁：五言绝句

秋云压断堤，寒雨湿衰柳。不见茱萸村，孤舟泊湾口。
湾口二首·其二
作者：宋荦
朝代：清
体裁：五言绝句

咫尺露筋祠，相望隔云树。中夜倚篷窗，长吟白莲句。
溽暑读史蕉饮黄门使滇集题卷尾二绝句·其一
作者：宋荦
朝代：清
体裁：七言绝句

湖海襟期冰雪姿，风流共说使滇时。今朝怪底炎歊退，案有黄门一卷诗。
溽暑读史蕉饮黄门使滇集题卷尾二绝句·其二
作者：宋荦
朝代：清
体裁：七言绝句

把读行吟喜欲颠，个中三昧许谁传。若教比调渔洋集，神韵真齐蜀道篇。
滕王阁联
作者：宋荦
朝代：清
体裁：联

依然极浦遥山，想见阁中帝子；安得长风巨浪，送来江上才人。
满庭芳·春日，雨中同田子纶、谢方山过邻寺看花分赋。时有寺僧，能诗善字，谈久，坐月而归
作者：宋荦
朝代：清

雨做清愁，人添羁恨，几处花放春城。招寻初地，修竹倚茅楹。千叶桃花灼灼，苔墙上、薜荔抽萌。开樽好、邻园灌木，百啭听流莺。移情。当此日，山僧乍遇，人淡诗清。更书同颠米，笔阵纵横。向夕花前小住，狂歌发、共掩柴荆。天将霁、朦胧片月，深殿一钟鸣。
满江红 其一 初伏雨中，上幸宣武门观洗象，闻信趋至，乘舆已返，象亦洗毕矣。赋以寄概
作者：宋荦
朝代：清

伏日炎蒸，长安道、喧传洗象。正翻盆急雨，御河新涨。隔岸乍闻吹画角，归途已见排仙仗。有乌蛮、赤脚跨将来，岿然状。飞楼启，乘舆上。天颜喜，宸游畅。奈冲泥后至，翠华徒望。暮返柴扉仍寂寞，吟成斗室添萧爽。笑吾生、万事总蹉跎，休痴想。
满江红 其二 拾瑶亭中秋宴集，再次顾庵学士韵
作者：宋荦
朝代：清

澹荡西风，尽吹却、鳞鳞鱼涨。高会处、银蟾乍涌，清光无恙。桂影婆娑河汉外，露华沾洒梧桐上。正遥天、一片好秋容，来相饷。擎玉斗，香醪漾。按象板，吴儿唱。渐更深漏转，薄寒初酿。谁继谢庄今夜赋，空传公远当年杖。羡素娥、相对舞霓裳，纷千状。
满江红·初伏雨中，上幸宣武门观洗象，闻信趋至，乘舆已返，象亦洗毕矣。赋以寄概
作者：宋荦
朝代：清

伏日炎蒸，长安道、喧传洗象。正翻盆急雨，御河新涨。隔岸乍闻吹画角，归途已见排仙仗。有乌蛮、赤脚跨将来，岿然状。飞楼启，乘舆上。天颜喜，宸游畅。奈冲泥后至，翠华徒望。暮返柴扉仍寂寞，吟成斗室添萧爽。笑吾生、万事总蹉跎，休痴想。澹荡西风，尽吹却、鳞鳞鱼涨。高会处、银蟾乍涌，清光无恙。桂影婆娑河汉外，露华沾洒梧桐上。正遥天、一片好秋容，来相饷。擎玉斗，香醪漾。按象板，吴儿唱。渐更深漏转，薄寒初酿。谁继谢庄今夜赋，空传公远当年杖。羡素娥、相对舞霓裳，纷千状。
满江红·秋日西湄，次顾庵江村韵。
作者：宋荦
朝代：清

过雨西湄，草堂里、闲看新涨。病初起、尘襟顿遣，诗怀无恙。波影如云当岸走，芦花似雪缘阶上。见携来、尺半鲤鱼肥，邻翁饷。衰柳下，扁舟漾。夕阳外，渔歌唱。更举杯邀月，同倾花酿。高兴漫裁金缕曲，狂游还觅青藤杖。但烟霞、深处作生涯，真无状。
漫兴六首·其一
作者：宋荦
朝代：清
体裁：七言绝句

稀疏梅子堕阶黄，雨过棕榈叶有光。末利兰花相斗发，高斋长日罢焚香。
漫兴六首·其三
作者：宋荦
朝代：清
体裁：七言绝句

盆内荷花静且妍，爱他新叶更田田。幽窗梦醒闻疏雨，只欠西陂打鸭船。
漫兴六首·其二
作者：宋荦
朝代：清
体裁：七言绝句

吴下杨梅未结缘，岭南荔子倩谁传。眼前一事差强意，顿顿鲥鱼六十天。
漫兴六首·其五
作者：宋荦
朝代：清
体裁：七言绝句

连日北兰閒看竹，全抛俗韵得相羊。依俙东圃笆篱下，二十年前一段香。
漫兴六首·其六
作者：宋荦
朝代：清
体裁：七言绝句

庭敞檐虚对远天，桃笙乌几晚风前。小儿下学来相揖，左氏喃喃诵一篇。
漫兴六首·其四
作者：宋荦
朝代：清
体裁：七言绝句

曲径斜阳艳草花，几枝红蓼夺明霞。蜂房偶过堪成笑，我放衙时尔报衙。
漫堂与朱悔人夜坐出示曾青藜周青士诗笺即用青士铁舟宴集韵
作者：宋荦
朝代：清
体裁：古风

花发傍地炉，斗室安且燠。隔牖闻惊风，冰折阶下木。岁晏锁印馀，来对万卷宿。高谈得夫君，偃仰惬所欲。碑版穷籀斯，名画亦在目。时话匡庐游，缅想康王谷。更授处士篇，敢不拜命辱。泠然金石声，厥品维岳渎。放怀聊和歌，刻烛颇能速。何异登铁舟，吟社一再续。呼童涤匏杯，浭酒潋滟属。清琴座间横，古调宜共勖。
灯夕用韩持国韵
作者：宋荦
朝代：清
体裁：古风

雪晴丰霤惊閒窗，诗怀似海笔似杠。联句兀奡效韩孟，角胜不待金鼓摐。向夕治具酬令节，草草何必烹羊腔。画屏匼匝妙剪刻，空堂照耀开明釭。琉璃挂定滟秋水，当檐祇恐风击撞。自我莅此忽三载，守拙颇宜民俗厖。有时策马出北郭，褰衣列岫临长江。今也清兴复不浅，啸歌那许南楼降。喧阗街鼓杂爆竹，旗门深闭森矛鏦。起踏明月偕宾从，蹁跹鹤舞当阶双。轰饮无算到酒脚，呼童仍进大食缸。
灵谷寺
作者：宋荦
朝代：清
体裁：古风

支筇循钟山，曲径投灵谷。法界几劫灰，绀殿会新筑。钟鱼迥深沈，是处妙香独。瞻礼宝公塔，遗像何穆穆。风铃语一声，相戒莫敢黩。此地富松梅，苍髯映寒玉。今来总如扫，晴岚但迎目。荒凉琵琶街，鼓掌骇童仆。琤琮功德水，漱齿清心曲。载过赞公房，杂花媚幽独。即境热恼除，跏趺愿良足。诗元不碍禅，得句刻窗竹。
焦山次王阮亭韵三首·其一
作者：宋荦
朝代：清
体裁：五言绝句

山势何崚嶒，江流自平远。坐向海云堂，闻钟日将晚。
焦山次王阮亭韵三首·其三
作者：宋荦
朝代：清
体裁：五言绝句

洞壑不可识，披云共山樵。夜深松响发，疑是海门潮。
焦山次王阮亭韵三首·其二
作者：宋荦
朝代：清
体裁：五言绝句

山下有残碑，千年传瘗鹤。侧足向荒崖，奔涛几时落。
熊肪
作者：宋荦
朝代：清
体裁：七言律诗

猛兽曾占吉梦来，深膏截出色皑皑。人传方法调蜂蜜，品爱珍奇过豹胎。映烛共誇和氏璧，摛文谁并孝威才。盘餐点缀三冬候，一片沾唇酒一杯。
牛渚风雪歌
作者：宋荦
朝代：清
体裁：古风

牛渚孤舟三日泊，浩浩狂飙天外作。惊涛巨浪若奔雷，岸柳汀花俱寂寞。晓起篷窗望冥漠，雪花如掌纷纷落。三月翻如腊月时，急解春衣换狐貉。云气苍茫波上飞，山村萧瑟扃柴扉。蛾眉亭畔鸥鹭集，水府祠中烟火稀。采石之山尽长松，盘旋磊落千虬龙。枝柯戴云青且白，天然图画何其工。此地由来号灵窟，逸兴登临莽超越。然犀照水事徒传，开国英雄亦倏忽。只应唤起谪仙人，把酒江天问明月。
牵牛织女
作者：宋荦
朝代：清
体裁：古风

夜静河汉明，迢迢流中渚。鼎足三星间，盈盈者织女。彷佛是牵牛，相对还自阻。抱此万古情，怅望不能语。惟有左右旗，每夜伴机杼。
独乐寺二首·其一
作者：宋荦
朝代：清
体裁：五言律诗

双林寻独乐，揽辔蓟门过。殿阁诸天迥，登临往迹多。署书传太白，遗碣有蒙哥。坐听晨钟响，将余念薜萝。
独乐寺二首·其二
作者：宋荦
朝代：清
体裁：五言律诗

在昔趋庭至，于今扈跸游。感时同过鸟，洒泪自登楼。节钺风前邈，云山槛外收。故人馀老衲，相对雪盈头。
玉带生歌
作者：宋荦
朝代：清
体裁：古风

有客有客端州生，家住下岩之老坑。质温以栗静以正，红光烛烛摇日星。紫衣玉带端人相，声价倏然来连城。景炎丞相宿友善，周旋几席侪墨卿。虔州露布曾视草，宝惜不数琼瑶英。柴市殉国客散走，西台血泪同吞声。冬青树罢归何处，抱遗老铁邀作朋。幽寮七客数晨夕，文章之职惟汝承。门人作歌写遗烈，隐然五岳方寸横。古心古貌俨旧服，守玄那绚鸲鹆睛。腰间骊珠四十四，炜煌丞相所赐铭。余也师事宁敢友，如圭如璧亲典型。安得七客忽邂逅，得余而八重结盟。
玉泉
作者：宋荦
朝代：清
体裁：七言律诗

清泉喷薄散骊珠，咫尺流为裂帛湖。常送寒淙穿大内，新开水殿仿三吴。烟霞窟宅天留胜，杨柳汀洲画不殊。淼淼恩波閒极目，愿同黄鹄一沾濡。
玉茗花
作者：宋荦
朝代：清
体裁：七言律诗

双树连蜷傍槛斜，园丁唤作白山茶。种疑后土庙中得，名自临川堂畔嘉。灌溉每同檐卜惜，阴森还借海榴遮。春前看取开如雪，细咏西江第一花。
玉连环·偶遇，用阮亭个侬韵
作者：宋荦
朝代：清

纤腰恰傍垂杨树。瞥然惊遇。寻常梳里可怜人，一缕腻香风处。白板门边归去。盈盈微步。斜阳飞絮奈何天，直欲作、高堂赋。
王北山给谏谢方山秋部招同诸公摩诃庵看丁香因访慈寿寺元福宫钓鱼台诸胜三首·其一
作者：宋荦
朝代：清
体裁：五言律诗

古寺花成幄，霏霏过雨天。穿林随老衲，扪葛上荒阡。双阙晴云外，千峰夕照边。幸同江左彦，觞咏足陶然。
王北山给谏谢方山秋部招同诸公摩诃庵看丁香因访慈寿寺元福宫钓鱼台诸胜三首·其三
作者：宋荦
朝代：清
体裁：五言律诗

欲访垂纶处，长歌蓦坞来。澄波飞野鸭，断岸失孤台。正喜青藤共，宁愁画角催。胜游应再续，计日牡丹开。
王北山给谏谢方山秋部招同诸公摩诃庵看丁香因访慈寿寺元福宫钓鱼台诸胜三首·其二
作者：宋荦
朝代：清
体裁：五言律诗

邻寺看碑入，仙居载酒行。荒凉前代迹，凭吊此时情。塔院饥鼯窜，丹房野蕨生。松阴留小憩，格磔暮禽鸣。
王宾兴方伯致政归江南以小照索诗漫为赋此
作者：宋荦
朝代：清
体裁：七言绝句

遂初谁为写羲之，别业金沙一水湄。歌颂两河盈箧在，还将七字索西陂。
珍珠帘·题陈其年词集
作者：宋荦
朝代：清

苏门曾说孙登啸。又何似、仲举清歌偏好。一曲和皆难，听余音缥缈。漫写江南肠断句，又变作、离奇夭矫。高调。是乌丝旧唱，迦陵新草。还忆往日风流，向旗亭画壁，双鬟争道。廿载飘零，剩髯霜多少。天子凌云思赋手，喜岁晚、遭逢非小。堪傲。有牛腰词卷，将人压倒。
珍珠帘·题陈其年词集
作者：宋荦
朝代：清
体裁：词

苏门曾说孙登啸。又何似、仲举清歌偏好。一曲和皆难，听馀音缥缈。漫写江南肠断句，又变作、离奇夭矫。高调。是乌丝旧唱，迦陵新草。还忆往日风流，向旗亭画壁，双鬟争道。廿载飘零，剩髯霜多少。天子凌云思赋手，喜岁晚、遭逢非小。堪傲。有牛腰词卷，将人压倒。
琅琊寺
作者：宋荦
朝代：清
体裁：五言律诗

数里环苍翠，山门转折多。佛楼横涧底，讲席峙岩阿。细雨斜侵竹，长虹晚入河。到来清兴发，绝顶自高歌。
瓶梅
作者：宋荦
朝代：清
体裁：七言绝句

爱尔菲菲艳雪姿，高斋清案最相宜。故园千树开还落，却向黄州借一枝。
由高梁桥往西山经真觉万寿诸寺用阮亭祭酒西山道中韵
作者：宋荦
朝代：清
体裁：古风

晓渡高梁桥，迤逦遵晴波。千峰来马首，寸心凌嵯峨。深林莽回互，路转纷陂陀。初地寻五塔，方台俯层阿。番华烂宝座，俨从兜率过。邻寺饶古柏，坏砌清阴罗。巨钟铸法藏，字比春蚕多。残英作鞓红，故衣怜邢娥。提携一筇杖，此外遑恤他。
甲子除夕同悔人赋用曹升六舍人赠基儿韵
作者：宋荦
朝代：清
体裁：古风

当今天子龙凤姿，坐致太平民物熙。上陵瑞雪孝思感，岂必甘露麒麟芝。沿牒良愧此卧理，维齐盖公真吾师。香凝画戟溯先烈，两世姓字丰碑遗。瞻言祖德咏迪志，循墙而走潮河湄。朅来岁序类转毂，千门爆竹声相随。一时宾从得老辈，掀髯抵掌谈风诗。愿与周旋属櫜鞬，松陵皮陆堪继之。自顾往往出下驷，敢分坛坫称工倕。漫堂守岁燔兔首，明灯积雪光离离。盈觞浭酒莫遽醉，五更三点起祝釐。忆昔佽飞值此际，执戟恒拂宫花枝。祇今短髭白颇镊，但未龙钟来嘲讥。盘山老衲屡招我，咫尺不去将何为。春风几日杏花发，相期濯足红龙池。
登丰台太乙阁
作者：宋荦
朝代：清

海滨楼阁上清居，碧瓦金茎落照余。幔卷灵风开玉座，鼓喧春社驻云车。明禋待举甘泉祀，宵火曾窥子政书。倚槛长空数归鸟，楚词哀怨忆三闾。
登丰台太乙阁
作者：宋荦
朝代：清
体裁：七言律诗

海滨楼阁上清居，碧瓦金茎落照馀。幔捲灵风开玉座，鼓喧春社驻云车。明禋待举甘泉祀，宵火曾窥子政书。倚槛长空数归鸟，楚词哀怨忆三闾。
登冶山寻仙人洞用元王琏访徐良夫韵
作者：宋荦
朝代：清
体裁：古风

于役经檀州，禅房养愁疾。行药寻林峦，自顾负奇癖。冶山有遗构，塔院看历历。风榛蔽鸟道，纡曲转岩石。绝顶纵遐瞩，连峰更攀陟。龙剑去已久，灯光传灵迹。崖欹若堂隍，古洞玉潭寂。局蹐盥漱馀，境异心有得。振衣望穷边，千山黯将夕。彷佛霄汉閒，笙鹤忽来觌。
登华山绝顶望太湖歌
作者：宋荦
朝代：清
体裁：古风

十年六作华山游，未暇一蹋华山巅。石佛岩边小探讨，便同栖翼寻归船。今日风日大晴好，游兴勃发勇无前。招提才到不住脚，支筇负笠凌苍烟。寺东曲径稍可辨，僧徒导我相夤缘。礀唇延伫跂野鹿，岭脊腾上追飞鸢。松风送我到绝顶，境忽�坦堪受廛。乾坤之势尽在望，北固题句知良然。三万六千顷震泽，涛山浪屋当空旋。七十二峰互掩映，晴云破碎争绵联。蜺旌芝盖纷来下，毛公圣姑如觌焉。俯视天池翳榛莽，晶莹一勺馀寒泉。昆山虞山两螺耳，岝㟧拾取须米颠。道人继至把杖揖，相与长啸惊高天。峰西巨石半僵立，攒成莲瓣磨星躔。蹙踏奔峭气屡鼓，攀附藤葛手欲胼。渐下莲华历莲子，碨礧几簇苍苔缠。闻古尊宿曾住此，吾拟结茅食且眠。九年面壁或有待，一官嚼蜡何难捐。入寺饭罢日垂没，灵鼍催客声鼘鼘。登舟觅句却鼓吹，灯下独耸弥明肩。
登吴山过紫阳洞二首·其一
作者：宋荦
朝代：清
体裁：五言律诗

名山今入手，长啸向孱颜。城阙烟中出，江湖杖底环。亭开瞻睿藻，路转得禅关。吴越当年恨，消沈磬响间。
登吴山过紫阳洞二首·其二
作者：宋荦
朝代：清
体裁：五言律诗

峰亦飞来号，耽幽访洞宫。崎嵚藏结构，曲折入冥蒙。遗像閒云外，疏花断槛中。林鸦催客去，马首月如弓。
登废城
作者：宋荦
朝代：清
体裁：古风

荒城亘数里，形势自森布。秋草碧参差，閒云莽回互。停车陟其巅，披榛得徐步。白日忽西驰，乾坤入薄暮。行潦接洪流，归人喧野渡。远村蚤稷收，近岸寒鸦聚。纵览感孤怀，含悽倚独树。往者全盛日，兹城称虎踞。城中十万家，歌舞不知数。狂寇来纵横，蹂躏失险固。燐火照郊原，通衢走狐兔。遗镞樵夫拾，废堡山僧住。回头市井间，人烟已非故。凄凉二十年，小康犹未赋。暂此息鼓鼙，遥天看飞鹜。
登废城
作者：宋荦
朝代：清

荒城亘数里，形势自森布。秋草碧参差，闲云莽回互。停车陟其巅，披榛得徐步。白日忽西驰，乾坤入薄暮。行潦接洪流，归人喧野渡。远村蚤稷收，近岸寒鸦聚。纵览感孤怀，含凄倚独树。往者全盛日，兹城称虎踞。城中十万家，歌舞不知数。狂寇来纵横，蹂躏失险固。磷火照郊原，通衢走狐兔。遗镞樵夫拾，废堡山僧住。回头市井闲，人烟已非故。凄凉二十年，小康犹未赋。暂此息鼓鼙，遥天看飞鹜。
登文游台
作者：宋荦
朝代：清
体裁：古风

高台傍盂城，环绕尽湖水。僻地得嘉名，实自四贤始。孙秦邦之彦，别驾骚雅士。文游奉坡公，清芬洒千祀。伊余支策来，小雪风日美。啸傲仰遗踪，几席荐芳芷。孤桐依槛留，衰草当阶委。名画不可求，太息渔洋子。俯仰五百年，风流谁继轨。湖树迥微茫，湖云澹迤逦。怅望迨黄昏，鸥边霜月起。
登谪仙楼
作者：宋荦
朝代：清
体裁：七言律诗

危楼独眺大江隈，落日云烟杖底开。鞭挞风骚人不见，凭陵樽酒月仍来。松门曲槛飘清籁，碑仆空廊绣碧苔。欲赋迎神还阁笔，千秋惭对谪仙才。
白云泉
作者：宋荦
朝代：清
体裁：古风

迢迢白云泉，一线吐岩腹。涓净涵莓苔，凄清韵琴筑。时有白头僧，持瓢到幽谷。
白槿
作者：宋荦
朝代：清
体裁：七言律诗

舜华自昔艳新妆，皎皎风姿独擅场。一树笼烟閒倚槛，几枝如雪澹窥墙。唐昌品格从教异，檐卜霏微祇逊香。习静朝来相对处，分明姑射共徜徉。
白田雨夜次顾黄公贳酒不得韵示王方若乔无功诸子
作者：宋荦
朝代：清
体裁：古风

如舟茅屋当官阁，小窗夜雨冷莞蒻。吏案山横差排尽，几簏残书此閒著。溅溅檐溜入夜急，恍向波涛耳喷薄。五更捲地来霜风，晴光愿放前日同。招邀数子文字饮，周旋拟接昆吾锋。灾祲已过当大有，嘉谷会见如墉崇。老夫饱吃苏州饭，沧浪射鸭弯竹弓。
白鹦鹉
作者：宋荦
朝代：清
体裁：七言律诗

奇禽宁并陇头看，南海携来雪色寒。珠树流音藏缟袂，雕笼刷羽侧黄冠。殷勤妃子呼娘旧，刻画王维作赋难。镇日依然红豆饲，谁教言语凭朱阑。
百字令
作者：宋荦
朝代：清

消忧何处，爱张融、舟屋轩窗偏阔。绿树阴深新雨后，一架藤花争发。文酒移情，云烟过眼，俯仰尘襟豁。枯桐挂壁，鞠通隐隐曾啮。客有江左风流，郢中高调，抱取金徽拂。四座无言灯影静，清响传来超忽。曲奏离骚，肠回冰炭，宿鸟惊林樾。嗒然相对，当檐飞出明月。
百字令
作者：宋荦
朝代：清
体裁：词

消忧何处，爱张融、舟屋轩窗偏阔。绿树阴深新雨后，一架藤花争发。文酒移情，云烟过眼，俯仰尘襟豁。枯桐挂壁，鞠通隐隐曾齧。客有江左风流，郢中高调，抱取金徽拂。四座无言灯影静，清响传来超忽。曲奏离骚，肠回冰炭，宿鸟惊林樾。嗒然相对，当檐飞出明月。
皇姑寺
作者：宋荦
朝代：清
体裁：七言律诗

扣马名高巾帼中，斜阳幽寺带芳丛。黄沙翠辇当时恨，画幔云旗异代崇。流水若教能纳谏，夺门奚事更论功。凄凉尼子迎神曲，不少人间烈士风。
盆梅
作者：宋荦
朝代：清
体裁：七言律诗

素盎疏枝岭外传，幽香岁晚挹来偏。贮从官阁风帘下，韵夺山桥野店前。映雪清寒浑欲笑，张灯的皪倍增妍。故园回首无消息，每到花时几怅然。
盘山拙公以野蔬见寄次韵答之
作者：宋荦
朝代：清
体裁：七言律诗

柔条纤叶碧参黄，春礀幽姿泫露光。小摘云林扶短杖，远驰瑶草侑盈筐。种疑上苑花时见，菹忆庐山雨夜尝。榆肉楮鸡谁得似，殷勤真费道人粮。
盘山拙庵道人书来有黄叶飘空白云满地语赋此答之
作者：宋荦
朝代：清
体裁：五言律诗

白云流地满，黄叶向空飘。似此道人句，宁殊丛桂招。闻钟眠佛阁，随鹿过溪桥。何限曾游处，分明入梦遥。
盘山诗六首·其一
作者：宋荦
朝代：清
体裁：古风

冒雨访名山，既至雨忽霁。巉岩尽刻露，归云晓溶㵝。五峰互低昂，青翠落幽蓟。初途得感化，碑纪保大岁。法象最凄凉，遗构荆榛翳。旭日照山椒，石磴盘天际。嘉游方自兹，小向精庐憩。
盘山诗六首·其三
作者：宋荦
朝代：清
体裁：古风

兹山最佳处，实维古中盘。幽磴几登顿，怪石惊巑岏。或如屋宇叠，或如象马攒。或拱如野叟，或矫如翔鸾。花宫忽仰觌，琅珰响云端。精舍连邃洞，诘曲施朱栏。突兀五松树，正荫说法坛。长风一披拂，白昼涛声寒。道人南国秀，十载此盘桓。至尊昔临幸，宸翰留层峦。昭回倬云汉，丰碑宜雕剜。皇矣圣人作，欲和良独难。
盘山诗六首·其二
作者：宋荦
朝代：清
体裁：古风

发兴穷林峦，赖此孤筇拄。威纡循涧滨，曲折穿山坞。礧礧乱石堆，远近无纤土。时见岩穴中，几点桃含雨。路旁晾甲石，上有清泉吐。遗迹恐荒唐，姑听樵夫语。行经少林寺，宗风缅初祖。咫尺望中盘，对启青莲宇。微闻仙梵幽，寂历日亭午。塔院近可寻，池爱红龙古。谁从峭壁间，貌得钱塘怒。想像香台侧，震荡风雷鼓。淹留酌澄碧，游鯈粲可数。当春雄雉鸣，似应丁丁斧。高瞩凌晴空，遥探偕法侣。舒啸振丛薄，宁畏豺与虎。
盘山诗六首·其五
作者：宋荦
朝代：清
体裁：古风

空山正寂寥，何处人语响。遥见故人来，临风披鹤氅。洪厓许拍肩，一笑穿云上。聊啜僧厨粥，旋策山隅杖。看松讶作龙，拜石呼为丈。愿结烟霞邻，拾此栗与橡。嗟余王事迫，返驾意怅惘。绝顶舍利塔，崒嵂不得往。佛牙走樵牧，圣灯惊魍魉。胜迹匪自今，远望但合掌。其馀栖隐地，一一托遐想。寄语青沟僧，终期共幽赏。
盘山诗六首·其六
作者：宋荦
朝代：清
体裁：古风

朝望白云来，暮移青松归。石径屡延伫，余情实依依。返景带山杏，夕磬响岩扉。弄泉聊盥漱，寒色上人衣。道逢八十翁，谈笑共忘机。此中事事佳，岂独娱清晖。退寻入村舍，灯下蝙蝠飞。赋诗兴不浅，浊酒杯堪挥。五更望残月，流光破烟霏。倚马语僮仆，我心仍翠微。
盘山诗六首·其四
作者：宋荦
朝代：清
体裁：古风

萱芽芼作蔬，松花采作饼。一饱不愿馀，斜阳挂西岭。左踏屋角梯，万松如列屏。嵯峨紫盖峰，望去不见顶。石窟千年树，干作三尺挺。抚之讵忍去，长歌扣其瘿。右寻谈经石，陂陀更幽迥。虬枝少拘束，老此无人境。有句不能道，嗟如喉有鲠。嘤嘤谷鸟鸣，徘徊步清影。天外九华高，直拟骖螭骋。
盘山青沟拙道人远道见访留住沧浪亭二首·其一
作者：宋荦
朝代：清
体裁：七言律诗

青沟辟就老烟霞，瓢笠相过道路赊。携得一瓶豆苗菜，来看三月牡丹花。因缘大事公能了，潦倒粗官我自嗟。好向沧浪亭子上，栴檀香里奉袈裟。
盘山青沟拙道人远道见访留住沧浪亭二首·其二
作者：宋荦
朝代：清
体裁：七言律诗

经行斜日且观鱼，黄鸟绵蛮入耳初。接席金风旧亭长，怀人蚕尾老尚书。春深玉版容参悟，岁晚花宫待扫除。拂子一挥仍小住，空林明月暮钟馀。
盘谷拙道人以豆苗菜见寄用儿至韵答之
作者：宋荦
朝代：清
体裁：五言律诗

杏白松青地，幽岩豆有苗。盘餐足风味，采撷讶迢遥。烟叶看仍脆，香茎芼未消。因之忆庐阜，佳话记清宵。
看花
作者：宋荦
朝代：清
体裁：五言律诗

天与芳春乐，看花日几遭。土墙行竹色，茅屋落松涛。作社村烟乱，催耕鸟语劳。提携双蜡屐，还拟谒崧高。
石盆峪龙潭歌用欧阳公晋祠韵
作者：宋荦
朝代：清
体裁：古风

石匣镇南十里间，石盆之峪流潺潺。我来策马乱石路，两峰合处穷其源。微飔披拂瀑花落，玉潭如镜笼山烟。岸旁遗庙有短碣，南塘题句几百年。僧言神物此窟宅，恒从万丈惊盘旋。少陵小蛇诧为雨，灵异今又闻塞垣。坡陀趺坐面澄澈，嚣尘自讶彫朱颜。时方苦旱向龙祷，愿一欠伸滋枯田。轻绡瞥见曳潭底，云雷恍惚腾回川。拟歌迎神送神曲，岁时伏腊被管弦。言归驿路毂相击，那得耳听喷薄泉。黄昏野店聊伫立，风林纤月方娟娟。
石门望石将军用放翁风雨中望峡口诸山韵
作者：宋荦
朝代：清
体裁：古风

石门之山幽蓟雄，两崖对峙凌苍穹。石人屹立抚长剑，猛气凛烈横秋容。传闻汉代伐叛守，六师此地成奇功。其人已殁迹已泯，此石恒矗烟岚中。昔我经过叹灵异，桓桓之势来空濛。重游忽复三纪后，形貌还与当年同。苔蚀兜鍪雨淋甲，山隅萧飒鸣悲风。
破砚
作者：宋荦
朝代：清
体裁：七言律诗

谁令端明体不全，应从洗墨堕池边。良工巧致双符合，尤物宁惭片月圆。文字发皇还藉尔，溪岩灵秀固依然。花钿贴处饶丰韵，俯足昂唇讵可怜。
破额山前碧玉流歌
作者：宋荦
朝代：清
体裁：古风

破额之山何崔嵬，双峰对峙云中开。上有青松万树相纠结，下有飞泉一道相萦回。乘风直下一千丈，石鱼矶上如奔雷。石鱼映日鳞甲动，喷波几欲扬其腮。我从尘中来，选胜此徘徊。释氏遗迹樵人说，山腰殿阁生蒿莱。何必穷岩穴，此际宜衔杯。长桥如蝀跨瀑布，顾盼忽已离尘埃。桥边三大字，云是柳河东。石崩水激苔纹紫，其书彷佛如惊龙。摩挲发高兴，吟眺凌长风。安得携家诛茅此中住，漱流枕石欢无穷。
碧云寺二首·其一
作者：宋荦
朝代：清
体裁：五言律诗

放眼来青嶂，斋心入碧云。楼台当涧起，钟磬隔花闻。初地惟流水，空山又夕曛。寄言猿鹤侣，何日许为群。
碧云寺二首·其二
作者：宋荦
朝代：清
体裁：五言律诗

刑馀开党祸，国运遂迍邅。何事穷奇骨，仍埋大梵天。林乌催落日，石马卧荒烟。一种松楸地，应无牧竖怜。
磁州道上
作者：宋荦
朝代：清
体裁：五言律诗

夹道清泉涌，单车趁晓行。鱼苗穿荇乱，燕子掠波轻。风景如江国，云山接帝京。邯郸前路近，身世问卢生。
示族子�
作者：宋荦
朝代：清
体裁：五言律诗

庄敏山颓后，于今已百年。何人复其始，维尔得诸天。守口三缄在，穷经一榻穿。白头竹林叟，岁晚藉周旋。
示韦金孙兼送其省试八首·其七
作者：宋荦
朝代：清
体裁：七言绝句

童稚归依属阮亭，未亲杖履接谈经。停云共我殷勤赋，蚕尾遥看一抺青。
示韦金孙兼送其省试八首·其三
作者：宋荦
朝代：清
体裁：七言绝句

授研图成镇自随，骅骝远道去骙骙。徵君题字分明上，万丈光芒为尔期。
示韦金孙兼送其省试八首·其二
作者：宋荦
朝代：清
体裁：七言绝句

百常名尔剧堪哀，失恃重嗟身尚孩。谁知若雨凄风后，酿出兰芽玉笋来。
示韦金孙兼送其省试八首·其五
作者：宋荦
朝代：清
体裁：七言绝句

柯亭汝伯逐群贤，汝叔秋风又著鞭。我老自怜当蔗境，烟霄望尔去联翩。
示韦金孙兼送其省试八首·其八
作者：宋荦
朝代：清
体裁：七言绝句

胥江风正片帆扬，梅雨如丝竞插秧。橘绿橙黄好时节，待传吉语醉沧浪。
示韦金孙兼送其省试八首·其六
作者：宋荦
朝代：清
体裁：七言绝句

嘉辰侍宴向高轩，老辈亲承笑语温。无端拜倒缘何事，玄晏先生乞一言。
示韦金孙兼送其省试八首·其四
作者：宋荦
朝代：清
体裁：七言绝句

共怜二阮此追随，刮垢磨光庆得师。几番衙鼓鼕鼕罢，授研斋中独办诗。
祷雨二首·其一
作者：宋荦
朝代：清
体裁：七言绝句

三月四月雨不住，六月七月点滴无。元妙观中正祈祷，报道阳山龙挂湖。
祷雨二首·其二
作者：宋荦
朝代：清
体裁：七言绝句

沧浪水缩三尺强，稻畦龟坼桔槔忙。早晚甘泽一沾洒，回堤解带闻荷香。
祷雨二首示韦金孙兼送其省试八首·其一
作者：宋荦
朝代：清
体裁：七言绝句

何必城南始读书，伊吾官舍十年馀。而今头角峥嵘甚，也解谈诗一起予。
禦变诗
作者：宋荦
朝代：清
体裁：古风

圣皇二十有七载，臣荦承命抚洪州。爰从茂苑历建业，溯流直泛长江舟。时丁盛暑南风发，江干晨夕阻石尤。忽闻鄂渚兵脱籍，倡乱一旦据上游。二十馀城倏陷贼，烽传浦溆惊眠鸥。残黎络绎蔽江下，船如虮虱排荒洲。我祷马当得风助，小孤彭郎无停留。莅事人心稍安戢，诘戎筹饷绥四陬。孰知十日突生变，貙罴远结封狼谋。实维六月之晦日，螳臂拟将大邦雠。须臾风鹤遍城阙，妇女奔窜声咿呦。厥党无算暗勾致，汹汹之势未易收。夜以计擒二桀恶，系颈不异当槛猴。诘朝秉钺正国典，碧油幢下悬其头。俄顷奸徒鸟兽散，十三郡始安锄耰。捷书一纸报天子，宵旰庶宽南顾忧。故人千秋推作者，濡笔纪事昌黎俦。新建英猷讵敢望，铜梁取况增之羞。沃民勿缓正有事，药石语佩西园刘。
秋兴四首·其一
作者：宋荦
朝代：清
体裁：七言律诗

楚中形胜说黄州，乱后依然江水流。到眼雪堂红树老，伤心赤壁白云秋。官閒射虎时驱马，岁晚看山几上楼。俯仰天涯萧瑟甚，丛篁寒雀暮啾啾。
秋兴四首·其三
作者：宋荦
朝代：清
体裁：七言律诗

昨日闻人说洞庭，沧波浩淼接云汀。迟回烟艇空中见，断续渔歌浦外听。柳毅庙深飞素月，湘妃墓冷闪秋萤。何时鼓柁乘流去，遥识君山一点青。
秋兴四首·其二
作者：宋荦
朝代：清
体裁：七言律诗

侍从当年向紫宸，天街走马锦袍新。门开左翼貂珰聚，乐奏中和豹尾陈。西苑射生叨宴饮，南郊飨帝仰明禋。鼎湖龙去辞丹阙，泪洒沧江把钓缗。
秋兴四首·其四
作者：宋荦
朝代：清
体裁：七言律诗

公庭吏散快閒身，茗碗诗筒发兴新。春水得鲥晨献母，秋风剪韭夜留宾。三年偃仰江湖阔，数子追随笑语亲。忽复冥鸿天外去，芦花鸥鸟正愁人。
秋日入楚舟中漫赋二首·其一
作者：宋荦
朝代：清
体裁：五言律诗

江晚碧鳞鳞，轻舟下远津。吴牛穿苇出，鸥鸟傍人驯。打鼓催田父，焚香赛水神。土风俱在眼，顿使客愁伸。
秋日入楚舟中漫赋二首·其二
作者：宋荦
朝代：清
体裁：五言律诗

向晚张帆去，中流一叶轻。吴山随鸟过，楚水划天明。风雨王程远，波涛旅恨生。烹葵还剥枣，清绝故园情。
秋日同蒋京少重游河曲精舍用月泉吟社韵即送京少还江南
作者：宋荦
朝代：清
体裁：七言律诗

几度溪头看藕花，芰梁微雨坐浮瓜。重游忽听潞沙雁，初地同倾阳羡茶。案展晴岚消放梵，篱侵渌水罢停车。风前一曲送归客，怊怅烟江帆影斜。
秋日同钱介维游东胜山
作者：宋荦
朝代：清
体裁：五言律诗

留滞双江上，招寻一壑閒。老僧何处去，初地任跻攀。浥雨佛桑落，窥人山鹧閒。风流钱翊在，吟罢月中还。
秋日广陵杂兴八首·其一
作者：宋荦
朝代：清
体裁：七言绝句

已过重阳雨不休，丛祠古木响飕飗。谁知听雨无聊赖，名画还披听雨楼。
秋日广陵杂兴八首·其七
作者：宋荦
朝代：清
体裁：七言绝句

回帆鼓急隔墙闻，不碍哦诗向夜分。一阵南风又霪雨，妒他凉月白纷纷。
秋日广陵杂兴八首·其三
作者：宋荦
朝代：清
体裁：七言绝句

墙东菉竹一千个，墙西鸭脚大十围。公事一了即世外，谁能局束为人鞿。
秋日广陵杂兴八首·其二
作者：宋荦
朝代：清
体裁：七言绝句

买得秋英碧玉枝，一庭疏雨澹相宜。二三文士成高会，独有粗官愧左司。
秋日广陵杂兴八首·其五
作者：宋荦
朝代：清
体裁：七言绝句

去年留漕二十万，今年转粟又海滨。明年定拟塞瓠子，太仓高廪应陈陈。
秋日广陵杂兴八首·其八
作者：宋荦
朝代：清
体裁：七言绝句

落叶声中与鹤閒，竹西歌吹总教删。写望朝来定何处，冲泥还拟上平山。
秋日广陵杂兴八首·其六
作者：宋荦
朝代：清
体裁：七言绝句

独扣禅扉破碧苔，鸡冠五色满庭开。老僧背上筠笼重，打得街头盏饭来。
秋日广陵杂兴八首·其四
作者：宋荦
朝代：清
体裁：七言绝句

淮扬蠲赈自年年，一老轻舟溯大川。岸上偶然成小住，窥人霜月两回圆。
秋日望盘山用山谷二月二日晓梦会于庐陵西斋寄陈适用韵
作者：宋荦
朝代：清
体裁：古风

随牒作马牛，儿女锁房闼。朝来稍萧散，快值凉秋月。庭槐垂阴浓，不厌蝉响聒。蔬畦聊支筇，旷望渺城阙。盘山排空来，千岩迥秀发。浩然游兴生，辄欲著布袜。五峰俨芙蕖，青苍树如发。往者此林峦，卧云得怡悦。栖迟古中盘，饱餐僧厨蕨。高吟答松涛，岸帻击铜钵。连篇镂肝肾，谁能状毫末。还经晾甲石，爱听泉活活。今我莅此邦，一俗直到骨。吏事有程期，曾不失圭撮。埋头簿书间，风骚谢鞭挞。何期行乐馀，忽觌烟岚窟。妙句伫英游，庶无三献刖。薄宦虽漫尔，终愧厕簪笏。他时紫盖巅，长歌采野葛。
秋日杂兴叠北兰寺韵寄示侄起四首·其一
作者：宋荦
朝代：清
体裁：五言律诗

带露收园橘，临风徙盎兰。庭空馀豆架，籁远杀江湍。退食初心在，闻钟噩梦安。何当乘暇日，取次问烟峦。
秋日杂兴叠北兰寺韵寄示侄起四首·其三
作者：宋荦
朝代：清
体裁：五言律诗

鞭弭怜厮养，风骚拜士林。抚时思害马，行药偶携琴。怀古江滨阁，餐英岁暮心。浦鸥閒似我，元不问升沈。
秋日杂兴叠北兰寺韵寄示侄起四首·其二
作者：宋荦
朝代：清
体裁：五言律诗

铃阁幽閒地，依然号漫堂。节旄肩不易，饘粥味何长。帖讶漏痕古，图披松鬣苍。寻常分俸得，宦况未萧凉。
秋日杂兴叠北兰寺韵寄示侄起四首·其四
作者：宋荦
朝代：清
体裁：五言律诗

昨日东湖曲，行歌孺子亭。汀烟涵月白，梁芰入秋青。辇路疏书递，霜波照鬓星。题诗寄小阮，宾雁几回听。
秋日柳湖僧舍二首·其一
作者：宋荦
朝代：清
体裁：五言律诗

西风吹淡荡，秋色昼阴阴。古寺尘喧隔，空庭烟雨沉。寒蛩啼坏壁，清磬落疏林。独坐披图史，悠哉惬素心。
秋日柳湖僧舍二首·其二
作者：宋荦
朝代：清
体裁：五言律诗

秋花开石砌，散步挹清芬。山色当门见，钟声带月闻。短衣添败絮，晚饭忆香芹。何限京华客，真同泾渭分。
秋日梦叶荃伯以菊花卷索题醒而作歌奉寄
作者：宋荦
朝代：清
体裁：古风

凉秋一别十载馀，每逢秋日嗟离居。今年闻雁向江国，梦君不与平生殊。手持画卷索题句，迫促但愿急就书。鹅溪乍展艳秋色，黄华翠叶何萧疏。振笔一笑残梦破，窥人片月当窗虚。句不能记意则省，餐英岁晏幽怀摅。闻君目盲类张籍，行阶恒用楖栗扶。顾我朝衫苦未脱，眼有黑花霜生须。几时亲戚共情话，閒閒十亩真归欤。君盲雄谈尚惊座，我老吟兴吞江湖。东篱斗酒足娱乐，还堪写作二老图。天涯此际漫矫首，宫亭云树愁模糊。题诗寄君待回雁，寸心飘比风中旟。
秋日江上送曹吉玉入粤胡去骄入吴
作者：宋荦
朝代：清
体裁：五言律诗

二子乘秋发，扁舟泛大江。别离知有约，怀抱讵能降。庾岭梅千树，吴天雁一双。山楼相忆处，明月正窥窗。
秋日池上遣兴六绝句·其一
作者：宋荦
朝代：清
体裁：七言绝句

夭矫惊看龙挂湖，漫天雨气白模糊。桔槔费尽千村力，龟坼山田始一苏。
秋日池上遣兴六绝句·其三
作者：宋荦
朝代：清
体裁：七言绝句

日过西轩始放衙，厌闻鼍鼓戟门挝。恤人闷闷浑无计，号作韦庵也不差。
秋日池上遣兴六绝句·其二
作者：宋荦
朝代：清
体裁：七言绝句

此日监门已绘图，忍教一雨便追呼。比来枘凿不称意，独绕清池数鸭雏。
秋日池上遣兴六绝句·其五
作者：宋荦
朝代：清
体裁：七言绝句

每逢衲子喜追攀，瓢笠何当遂我閒。世外因缘知有在，北兰书到又盘山。
秋日池上遣兴六绝句·其六
作者：宋荦
朝代：清
体裁：七言绝句

肺病秋来剧可怜，诗肠枯比旱时泉。偶和故人池上句，坐残清漏废高眠。
秋日池上遣兴六绝句·其四
作者：宋荦
朝代：清
体裁：七言绝句

荷花娟净水平池，疏柳空亭韵细飔。坐久忽疑乘小艇，清香无际入西陂。
秋日泛舟横塘遇昼公藻上人同过双桥庵即事有作
作者：宋荦
朝代：清
体裁：古风

卧闻孔雀叫，喜兹秋日晴。淩晨唤艓子，随意横塘行。双桥背城郭，山水相映清。刈稻时未了，极目黄云平。穟重风乍拂，入耳瑟瑟声。道遇两禅客，高话怀抱倾。矮屋就破寺，野饭惟蔓菁。昼公天童裔，法海呿长鲸。馀事作诗老，座与石门争。藻师后来秀，颇号琴理精。为我鼓一曲，幽韵流茅楹。落日催返棹，霜月当头明。缓缓歌水调，无使宿鹭惊。
秋日用李义山韵
作者：宋荦
朝代：清
体裁：五言律诗

题诗同鲁望，客况未应知。章贡容浮梗，崆峒待采芝。地幽行药遍，瘴暖得秋迟。矫矫池边鹤，江湖有素期。
秋日由范公祠后圃过天笠庵二首·其一
作者：宋荦
朝代：清
体裁：五言律诗

古祠栖泊处，几日遂深秋。野岸霜风紧，残阳废圃幽。团茅收末利，老树叫班鸠。何意膺符节，翻同世外游。
秋日由范公祠后圃过天笠庵二首·其二
作者：宋荦
朝代：清
体裁：五言律诗

曾向南园里，埼西构草堂。大江隔吴会，秋水忆沧浪。行菜从公暇，投竿引兴长。闻钟催步屧，又到赞公房。
秋日示介维·其一
作者：宋荦
朝代：清
体裁：七言绝句

扁舟羡尔全无系，倦鸟嗟予尚未还。不少双江风味在，两翁相对耸吟肩。
秋日示介维·其三
作者：宋荦
朝代：清
体裁：七言绝句

曹靳年来共酬倡，鹿窗句子讶偏清。何妨鼓吹西江派，也学涪翁作主盟。
秋日示介维·其二
作者：宋荦
朝代：清
体裁：七言绝句

天都峰势迥孱颜，摹写输君倚杖閒。今夜老夫有清梦，暂抛庐阜向黄山。
秋日赤壁公宴用徐亦史令君韵
作者：宋荦
朝代：清
体裁：七言律诗

飞盖真成烂熳游，孤亭如笠俯黄州。褰衣尽有沧洲兴，对酒宁无白雪讴。断岸霜风吹草树，寒江烟雨冻凫鸥。中宵渐吐东山月，挥手还登百尺楼。
秋日过秦虞桓草堂
作者：宋荦
朝代：清
体裁：五言律诗

借得山僧杖，来寻处士家。一丘森竹树，半亩足烟霞。路转寒潭静，堂开断岭斜。渔舟时复至，溪上有桃花。
秋日邀诸同人过圣安崇效二寺四首·其一
作者：宋荦
朝代：清
体裁：七言绝句

柳湖古寺市南头，芳草閒房处处幽。岁月已同游伴改，依然文宴此中留。
秋日邀诸同人过圣安崇效二寺四首·其三
作者：宋荦
朝代：清
体裁：七言绝句

无尘别境许重寻，异代翻教托慨深。清诗满壁回环读，心折王刘两翰林。
秋日邀诸同人过圣安崇效二寺四首·其二
作者：宋荦
朝代：清
体裁：七言绝句

栴檀妙像拜馀芬，往迹消磨几夕曛。古槐自是金源物，不与长楸入旧闻。
秋日邀诸同人过圣安崇效二寺四首·其四
作者：宋荦
朝代：清
体裁：七言绝句

藤花厅里漫栖迟，寻寺看山有素期。多少閒官同返辔，一天秋月照哦诗。
秋日重过北兰寺六首·其一
作者：宋荦
朝代：清
体裁：七言绝句

簿书烟海坐相仍，秋日羁愁一倍增。何处空林堪脱帽，祇应还访北兰僧。
秋日重过北兰寺六首·其三
作者：宋荦
朝代：清
体裁：七言绝句

荒阜孤亭缓步跻，栋花坪好故人题。香篝茗碗才料理，苦被蝉声趱日西。
秋日重过北兰寺六首·其二
作者：宋荦
朝代：清
体裁：七言绝句

竹径茅堂藓色滋，芭蕉叶大荫方池。到来空绿生衣袂，恰好诗翁著句时。
秋日重过北兰寺六首·其五
作者：宋荦
朝代：清
体裁：七言绝句

澹雪泉开碧筱笼，酌来真与锡山同。太平寺里誇牛乳，伧父应知是杜公。
秋日重过北兰寺六首·其六
作者：宋荦
朝代：清
体裁：七言绝句

偃仰禅关惬素心，黄昏待月向风林。驺人莫漫催归骑，且听莎鸡自在吟。
秋日重过北兰寺六首·其四
作者：宋荦
朝代：清
体裁：七言绝句

烟江叠嶂曾看画，列岫亭边画意赊。奇绝庐山飞鸟外，一痕晴碧落檐牙。
秋晚漫兴
作者：宋荦
朝代：清
体裁：七言律诗

漫道沧溟是我家，西陂随处足烟霞。孤松涛起閒堪抚，野水波澄望更赊。鼎鼎年光来雁阵，悠悠生计付鱼叉。回銮方物时当献，自向园中摘木瓜。
秋杪奉命行赈淮徐偶于村舍壁上见无名氏二绝佳甚次韵漫和三首·其一
作者：宋荦
朝代：清
体裁：七言绝句

每为行藏独倚楼，淮徐行赈又经秋。驱车野店随霜月，系艇荒滩枕碧流。
秋杪奉命行赈淮徐偶于村舍壁上见无名氏二绝佳甚次韵漫和三首·其三
作者：宋荦
朝代：清
体裁：七言绝句

月上茅檐欲二更，天涯岁晚不胜情。清诗谁写黄泥壁，未许人间识姓名。
秋杪奉命行赈淮徐偶于村舍壁上见无名氏二绝佳甚次韵漫和三首·其二
作者：宋荦
朝代：清
体裁：七言绝句

河流齧处大堤环，鸿雁哀鸣落照间。记得江南当此日，梅花消息问查山。
秋汎图歌为田子纶员外赋
作者：宋荦
朝代：清
体裁：古风

田子磊落天人姿，一官郎署聊栖迟。太仓之粟转输急，城隅坐阅舟车驰。东南民力正纡策，唱筹河上恒攒眉。岸柳汀花渐萧瑟，俯仰正值清秋时。樽酒招寻展怀抱，轻�容与浮涟漪。授简应刘赋公宴，南溪不数昌黎诗。生绡谁为写秋汎，丹青直欲凌和之。繄余卧疴掩蓬户，国门咫尺如天涯。传来卷轴叹奇绝，摩挲三日右手胝。长安冠盖少閒暇，公等独与烟波期。淹留觞咏狎鸥鸟，风流还可千年垂。但愿普天洗兵马，曲江选胜长追随。
秋雨
作者：宋荦
朝代：清
体裁：五言律诗

淅沥来虚阁，萧疏动远林。雨添官舍静，云入大江深。客思消樽酒，劳歌托玉琴。一帘寒气逼，惟有草虫吟。
种松
作者：宋荦
朝代：清
体裁：五言律诗

一片青葱色，移来历万峰。数枝初伴鹤，孤干已犹龙。日瘦阴还薄，风多响自重。岁寒堪寄傲，何必大夫封。
秘魔崖晚坐
作者：宋荦
朝代：清
体裁：七言绝句

向夕苍崖访秘魔，孤亭微雨对烟萝。长松自作惊涛响，不见扁舟泊涧阿。
秣陵关避雨
作者：宋荦
朝代：清
体裁：七言律诗

奔涛侧耳万松间，不觉穿林蓦坞艰。急雨远来灵谷寺，行人小憩秣陵关。琮潺流水频惊马，断续残云苦恋山。剩有城南联句乐，宦情乡思顿教删。
秦吉了联句
作者：宋荦
朝代：清
体裁：古风

珍禽产邕管，自呼秦吉了。翛翛羽仪泽，炯炯眸子瞭。绀衿映日明，花翅点雪㿟。尾输山鹧长，形陋么凤小。丹咮漫多知，黄距亦何蹻。批肉冠样奇，垂耳蜡光皎。跦跦俨鸲鹆，嗅嗅鄙伯赵。好语镇閒关，馀音或缭绕。虽殊鴂舌蛮，偶类雉鸣鷕。宣和谱乃遗，尔雅释未表。屡奋跃不停，独立声忽悄。唳受野鹤欺，饲虑狡童嬲。甘与炎陬辞，怕趁海舶杳。羁栖恣饮啄，帘幕信昏晓。寄身在笼中，结思仍木杪。禀质洵云微，即物慨讵少。所以韩退之，作赋感二鸟。
秦皇岛望海歌用子瞻题王定国所藏王晋卿烟江叠嶂图韵
作者：宋荦
朝代：清
体裁：古风

渤海之岸耸断山，横截巨浪排云烟。人言此是秦皇岛，回冈辇道留依然。白头山僧葺古屋，晨炊远汲荒村泉。危矶荦确带沙石，荡胸万里开长川。天吴出没老蛟舞，百灵彷佛惊涛前。我来榆塞正秋晚，苍鹰叫侣摩青天。靴纹波细风忽止，白鸥容与殊清妍。俄顷变幻不可测，归墟岂必非桑田。秦皇已去汉帝至，孤台野岸空千年。蓬莱方丈在何许，一眉新月来娟娟。解鞍脱帽便此住，斫松煮蔌容高眠。移情爱鼓伯牙操，无须恍惚求神仙。秦碑磨灭藓花绣，谁能与结翰墨缘。欲鞭蛰龙作海市，良惭玉局登州篇。
程石门觐毕归滇舟过江上以新篇见寄依韵奉答
作者：宋荦
朝代：清
体裁：七言律诗

虎拜新从鹓鹭班，云霄高躅未能攀。才来别浦风前棹，又隔寒溪雪后山。一代雄文传谕蜀，十年薄宦佐征蛮。相思况接瑶华赠，目极归鸿落照间。
稍晴
作者：宋荦
朝代：清
体裁：古风

久雨苦泥滓，瘦日见亦稀。稍晴气象好，绕屋鸟雀飞。朱杞摇坏壁，翠竹倚颓扉。岸帻步秋草，云影落人衣。萧散有如此，合取五弦挥。
空城雀
作者：宋荦
朝代：清
体裁：古风

空城雀声啾啾，群飞往来求其俦。蓬科有子壕有水，朝夕饮啄乐无已，慎勿飞向人家里。少年挟弹子，儿童把黏竿。人家待尔供盘餐，嗟哉尔雀百忧攒。
空庭
作者：宋荦
朝代：清
体裁：七言绝句

空庭明月共徘徊，偶试玻瓈海外杯。石谷新图阮亭句，恰从京国一时来。
端午夜示儿至用东坡与迈联句韵
作者：宋荦
朝代：清
体裁：古风

客散雨忽晴，如眉月初吐。庭榴千叶明，风枝捎半户。逼槛振斯螽，张灯走黠鼠。小啜头纲茶，徘徊步廊庑。岚影落遥峰，露华沾絺纻。生平耽胜游，屡结登山屦。句喜得斜川，冠将挂神武。怅然念汨罗，一吊风骚祖。
竹屏
作者：宋荦
朝代：清
体裁：五言律诗

竹屏朴以华，鞈匝画堂遮。玉版泪痕结，金丝蝉翅加。青苍仍筱簜，缥缈带烟霞。何必神台上，琉璃始足誇。
竹院
作者：宋荦
朝代：清
体裁：古风

绿竹如绿玉，叶叶森开张。小院蔽白日，青苔延石床。炎天急雨过，扑鼻来湿香。振触念畴昔，点笔当筠廊。
第二泉同计甫草赋
作者：宋荦
朝代：清
体裁：五言律诗

寂历空山里，涓涓第二泉。来游新雨后，正值采茶天。古甃莓苔积，虚亭涧壑偏。风炉松树下，石鼎句堪联。
答一无道人时归自西湖
作者：宋荦
朝代：清
体裁：五言律诗

南屏山下路，孤棹系青枫。瓢笠寻西子，风骚属远公。去当霜月白，归及杏花红。莫漫询游记，浮踪等塞鸿。
答朱慎人驾部二绝句·其一
作者：宋荦
朝代：清
体裁：七言绝句

小别俄看菊有花，沧江渺渺隔天涯。八十老翁偏好我，一封遥寄水精虾。
答朱慎人驾部二绝句·其二
作者：宋荦
朝代：清
体裁：七言绝句

高踪世外自菰芦，鹤格昂藏老兴孤。青鞋布袜蛇条杖，待尔沧浪作画图。
答雪公南湖寺见怀
作者：宋荦
朝代：清
体裁：五言律诗

羡尔南湖上，烟霞与结邻。荒城斜抱屋，秋水澹迎人。挂锡元无著，抽毫迥绝伦。不烦邀入社，拟共采芳蘋。
筵上咏铁脚联句
作者：宋荦
朝代：清
体裁：古风

经年疲尘鞅，埋首困束缚。休浴乘春閒，客过欣同酌。春盘风味佳，荐此野田雀。羽族诚琐细，高举惭肉攫。逐队从鸠燕，潜身避雕鹗。曾向大官廒，鼓翅恣馋啄。有声但劳利，无心慕寥廓。稻梁性能谙，林园意弥乐。穿屋躯体微，啅檐毛羽恶。祥知近集庭，孝感遥投幕。引群贺厦来，应瑞衔珠躩。六翮奋何时，一枝且深托。胡为铩羽翰，横取媚脾臄。啁啾鸳瓦翻，历乱云罗著。弹射空城寻，缕切初筵数。量同十步饮，智愧三嗅作。长竿类黏蝉，明珠异弹鹊。率场田父愁，绕砌儿童捉。佛首野夫献，斮胫庖丁斫。稍闻鼎俎香，太息虞罗虐。品虽逊熊鱼，味终压藜藿。匕箸任纵横，口吻鉴精凿。充肠失肥甘，腻手信披剥。微如出醯鸡，飞似抢榆鸴。鲜肥有本来，香脆妙煎煿。肠胃少腥膻，骨骼耐咀嚼。夥聚无一脔，连啖岂满壑。瞪目冀丰馀，朵颐恣酬酢。染指类鼋羹，斗箸并鸡臛。狂宁乞鹅炙，渴欲思羊酪。妙手菹姜橙，真意谢糟粕。噬闻宫徵调，老畏牙齿落。髯掀竞横肱，缨绝肆浪谑。披绵映短烛，截肪侑康爵。报恩怀玉环，赐名徵铁脚。讵能咸其腓，谁解铸此错。人生耽口腹，是物劳熏灼。适口念生成，感心增索莫。小鸟生有营，老饕意无怍。群飞失翾翾，脔取争霍霍。杀机满天地，缯缴到山泽。慨彼弱羽加，何异游鱼涸。静观大化理，坐叹生机薄。侣燕危处堂，伴鼠憎无角。探鷇饿悯赵，衔谷贵占郭。蚌蛤化已迟，螳螂伺犹昨。勿笑掩目捕，宁思抚髀跃。我欲反其淳，解网出汤镬。尘清威凤游，政怿仁麟格。皇然象帝先，鸟兽称咸若。
米紫来见访柳湖寺
作者：宋荦
朝代：清
体裁：五言律诗

有客曳孤筇，禅扉扣晚钟。风骚初地话，茗粥老僧供。藉草邀新月，吹箫傍古松。西山还有约，明发入云峰。
红桥
作者：宋荦
朝代：清
体裁：五言律诗

最是扬州胜，红桥带绿杨。著名同廿四，佳话自渔洋。去住笙歌接，空濛烟水长。几回凭吊处，诗思寄斜阳。
红豆联句
作者：宋荦
朝代：清
体裁：古风

亭亭海南木，结子丽不亿。托根自蛮方，秉性具炎德。种稙徐表传，土物宋祁识。树争号桫椤，花迥类檐卜。脱荚状仍菽，却瘴功等薏。击珊瑚纷如，染韎韐一色。脐裂俨掐痕，肤茜足首饰。啄许绿衣觜，栖合丹山翼。妃泪凝冰丸，鹃血渍粒食。含桃唇乍翻，澡豆面同拭。饤果陋巴蜀，夥银尚京国。艳将火枣齐，圆未骊珠逼。映烛晕弥增，记曲名旧得。贻喜倾筐倾，贡缺职方职。爱之则龙睛，弃之则鸡肋。嵌骰播乐府，赌酒效钩弋。打鸳鸯以双，寄绸缪怨特。比难穷罗虬，艺匪待后稷。好制绛囊盛，恐被黠鼠贼。蒙叟名山庄，风流信无极。
纪梦
作者：宋荦
朝代：清
体裁：五言律诗

连宵有清梦，今更入云峰。似此仙灵窟，全开浩荡胸。盘山杏花雪，庐阜月明钟。彷佛曾游处，重来策短筇。
结习二首·其一
作者：宋荦
朝代：清
体裁：七言律诗

旧书探取几回温，结习应知老尚存。静听旗门三弄鼓，偶来竹径一开尊。浮云顷刻看生灭，归计商量共子孙。漫道犁头苍藓积，会须铲削向西村。
结习二首·其二
作者：宋荦
朝代：清
体裁：七言律诗

禅衣剪就买蒲鞋，藜杖提携兴颇佳。不怕炎官张火伞，似移冰壑到衙斋。新蕉舒卷从遮户，斗蚁凭陵欲上阶。明月清池相对处，诗成体自号俳谐。
绛都春·秋夜感怀，寄方虎用其年元夜韵
作者：宋荦
朝代：清

炎蒸才谢。正暮云敛尽，银河斜挂。莺燕风流，荷芰繁华，梦还惹。此时旅况何如也。举目见、新霜沾瓦。青荧灯火，纸窗竹屋，狂吟闲写。中夜。追思往日，向金门执戟、竞夸裘马。一阵西风，又送羁人，燕台下。急须觅破衣残帕。同学者、相逢如乍。且寻江表徐陵，月明词话。
绮罗香·秋夜，同方邵村诸公饮吴五崖寓齐听吴儿度曲
作者：宋荦
朝代：清

席帽聊萧，尘襟冷落，恰喜骚人相见。永夜衔杯，珍重红牙低按。乍飘来、管脆丝恬，任听去、魂消肠断。看灯前、年少吴趋，风流并极一时选。谁怜吾辈倦客，潦倒长安市，岁华偷换。邂逅欢场，莫道漏沉星转。赋短句、宋玉增悲，纵高谈、方干忘倦。问篱畔、菊有花不，还期花下宴。
绮罗香·萤
作者：宋荦
朝代：清

借草生情，因风弄影，熠耀飘来何处。个个轻盈，点缀秋光无数。才乱穿、小幔疏棂，又暗照、空墙废圃。似从他、狡狯天孙，繁星洒作夜深雨。佳人轻把扇子，扑取青苔砌上，玉纤笼住。凄切寒蛩，妒杀流辉迟暮。怕烛至、暂敛微明，缀庭柯、顿成珠树。最堪怜、数斛徵求，遍山岩放去。
绿牡丹二首·其一
作者：宋荦
朝代：清
体裁：七言律诗

小院名葩绝代无，雨馀新翠出丛孤。芳姿点染劳青帝，媚态依稀见绿珠。色借苔纹春自占，影分竹叶望来殊。徐熙好倩闺中黛，别写雕阑富贵图。
绿牡丹二首·其二
作者：宋荦
朝代：清
体裁：七言律诗

异种遥分洛下春，青霞碧水斗精神。香传萝径花难辨，蕊映蕉窗色并新。翠被鄂君元独拥，黛眉西子正宜颦。何当倒挂来幺凤，点缀风光谷雨辰。
罗浮仙蝶歌寄至儿
作者：宋荦
朝代：清
体裁：古风

有客赠我罗浮茧，状如槲茧大二三。瓮形虽非扶桑敌，土色良与赤埴参。筠笯远致自海峤，依俙尚带青羊岚。南荣高县清明候，儿童周视恒眈眈。恐遭阴翳伤独蛹，默加爱护祈先蚕。昨者蠕蠕忽蠢动，化生彷佛缣箱蟫。轮囷翅展摺叠扇，五色渲染画史惭。匀圆四点俨云母，奇光异彩纷相涵。文身祇宜花底活，纤眉却令闺中耽。红蔷正吐摘蕊饲，移置美荫选石楠。三日戢翼蝉抱叶，栩栩倏尔薄蔚蓝。恨不维絷作佳玩，秘箧聊记资清谭。今夜月明晃流汞，空庭伫立当微酣。一蝶翩然拂槛落，绛霞几缕从天南。殊常绮丽夺人目，风前略辨眉毵毵。或云其母实觅子，药畦苔径恣幽探。漆园偶梦情不极，滕阁欲拓谁能谙。俄惊霄汉去无迹，神仙窟宅随鸾骖。葛洪遗衣迥茫昧，此理揣测余何堪。夜阑高咏诚一快，千里属和催中男。
腊月十七夜衙斋小集同柳愚谷用陈子文丰台看花韵二首·其一
作者：宋荦
朝代：清
体裁：七言律诗

捎檐梅萼雪争新，锁印俄惊又一巡。终岁艰虞持节地，几时端的罢官人。隔江云岫遥相媚，揽镜霜髭渐欲匀。何物好医诗思涩，麻姑名酒贳来频。
腊月十七夜衙斋小集同柳愚谷用陈子文丰台看花韵二首·其二
作者：宋荦
朝代：清
体裁：七言律诗

荠菜登盘逼早春，青荧灯火酒千巡。分题每爱诗中画，入座偏宜世外人。南浦疏钟催短景，西陂孤棹待閒身。清辉恰送江天月，顿洗胸中十斛尘。
腊月十六夜虎丘看月四绝句·其一
作者：宋荦
朝代：清
体裁：七言绝句

放衙忽忆虎丘月，来到空山月可中。一段新闻任传说，爱閒无过使君公。
腊月十六夜虎丘看月四绝句·其三
作者：宋荦
朝代：清
体裁：七言绝句

千人石上一杯酒，望古情深独慨然。沧浪亭子结才就，又欲搜寻到五贤。
腊月十六夜虎丘看月四绝句·其二
作者：宋荦
朝代：清
体裁：七言绝句

钟磬不闻僧闭关，池光树影共萧閒。扫尽笙歌与罗绮，而今真识虎丘山。
腊月十六夜虎丘看月四绝句·其四
作者：宋荦
朝代：清
体裁：七言绝句

剔藓辨出题名字，敲门买得水仙花。归来与儿作诗话，直到严城鼓四挝。
自玉泉至卧佛寺宿用东坡次正辅同游白水山韵
作者：宋荦
朝代：清
体裁：古风

西山之麓湖之涯，玉泉亭榭开天家。访古已入华岩洞，徘徊敢驻巾柴车。耶律孤坟竟何在，荒烟一抹宫人斜。樵夫导客游卧佛，苍岩抱处云林嘉。其旁咫尺维退谷，其巅古寺有五华。寻幽无事相迫促，入门且看山桃花。桫椤夹殿作虬舞，油油新叶浓阴加。披襟跂脚送落日，斗大树瘿舆徒誇。故人命酒余戒饮，清泉一勺煎三桠。墙隅小丘启绀宇，盘桓直欲凌丹霞。微风不动万籁静，何来聒耳纷鸣蛙。方塘潋滟凿山趾，一泓不异樽罍洼。黄昏待月坐精舍，跏趺岂与维摩差。夜阑耿耿增感触，缮性未熟同蒸沙。诗成题壁字攲侧，悬知他日无笼纱。钱翊属和意良厚，我诗尚望攻其瑕。参横月落重呼酒，倦仆相顾生咨嗟。空阶倚杖望碧汉，迢遥不见纤云遮。明朝结伴穷礀壑，山灵知我不我遐。晨钟忽动掉头去，松梢肃肃盘飞鸦。
自题八年前小照送开先寺方丈二首·其一
作者：宋荦
朝代：清
体裁：七言绝句

看云坐石西陂臾，双鬓依然岁月更。今日披图堪一笑，图中为弟我为兄。
自题八年前小照送开先寺方丈二首·其二
作者：宋荦
朝代：清
体裁：七言绝句

鹤鸣峰下摩苔碣，漱玉亭中听瀑泉。世出世间缘有在，且将小照寄开先。
致儿自闽海之任巴蜀便道抵舍留西陂一月适至儿自都门寄致五绝句因走笔和之·其一
作者：宋荦
朝代：清
体裁：七言绝句

几载闽天入望遥，又官巴蜀路迢迢。小住西陂好风景，柳丝匝岸水平桥。
致儿自闽海之任巴蜀便道抵舍留西陂一月适至儿自都门寄致五绝句因走笔和之·其三
作者：宋荦
朝代：清
体裁：七言绝句

江瑶柱喜行厨荐，凤尾蕉从海舶移。称觞一事犹怀歉，未得轻红擘荔支。
致儿自闽海之任巴蜀便道抵舍留西陂一月适至儿自都门寄致五绝句因走笔和之·其二
作者：宋荦
朝代：清
体裁：七言绝句

樱桃如火笋抽簪，红药狂香度远林。一杖偶寻清净退，儿孙诗话共松阴。
致儿自闽海之任巴蜀便道抵舍留西陂一月适至儿自都门寄致五绝句因走笔和之·其五
作者：宋荦
朝代：清
体裁：七言绝句

纬萧授研传诗派，可竹新篇亦起予。多少阮亭旧题处，扪碑好为一停车。
致儿自闽海之任巴蜀便道抵舍留西陂一月适至儿自都门寄致五绝句因走笔和之·其四
作者：宋荦
朝代：清
体裁：七言绝句

鹅儿似酒趁渔舟，放鸭空亭取次留。又送吟鞭过剑阁，月明无那鸟钩辀。
舟下十八滩用林澹亭户部游南华寺韵
作者：宋荦
朝代：清
体裁：古风

章贡此交流，水石惊千变。虎牙激奔涛，未许褰裳践。鼓棹念乘危，亭午忘朝膳。盘旋百折遥，象马瞿塘见。摇摇三板船，远下疾于箭。青山两岸佳，咫尺不及盼。长年倚舵楼，目注心还战。羡彼水上鸥，容与随风便。才经洄洑艰，又逐嵚㟢转。枫林送啼鹃，沙渚窜野狿。暮过惶恐滩，渐睹江如练。蘋藻荐文山，斜月浮波面。
舟夜风雨闻吴歌二绝句·其一
作者：宋荦
朝代：清
体裁：七言绝句

望亭南下水迢迢，孤舟风雨寒飘萧。搅人一夜不成寐，时有吴歌入耳遥。
舟夜风雨闻吴歌二绝句·其二
作者：宋荦
朝代：清
体裁：七言绝句

十三女儿雏莺声，宛宛转转清复清。枫桥灯火半明灭，羁人此际难为情。
舟次宁乡二首·其一
作者：宋荦
朝代：清
体裁：五言律诗

水气白泱泱，扁舟逐雁行。伤心元沃野，怀古到宁乡。远岸蒹葭没，孤村网罟张。老翁垂涕语，五载罢耕桑。
舟次宁乡二首·其二
作者：宋荦
朝代：清
体裁：五言律诗

村村鱼换稻，在在树生苔。拯救恩诚渥，丰穰运合开。宣房沈璧马，海岸辟蒿莱。多少关心事，停桡首重回。
舟泊天门登梁山
作者：宋荦
朝代：清

水宿苦萦回，维舟步江浒。天门划然开，并峙雄千古。梁山岩壑幽，突兀若廊庑。穿云一径遥，林薄霭春煦。峰腰棠棣繁，涧侧朱樱妩。芬菲表杂花，采撷欣俦伍。崚嶒殿阁悬，飞梯袅相拄。登临力屡疲，啸傲气还鼓。乘风凌绝巅，浩荡江天俯。博望咫尺间，岚影晴吞吐。题诗忆谪仙，斯人邈难睹。日暮怛忘归，渔歌发烟浦。
舟泊天门登梁山
作者：宋荦
朝代：清
体裁：古风

水宿苦萦回，维舟步江浒。天门划然开，并峙雄千古。梁山岩壑幽，突兀若廊庑。穿云一径遥，林薄霭春煦。峰腰棠棣繁，涧侧朱樱妩。芬菲表杂花，采撷欣俦伍。崚嶒殿阁悬，飞梯袅相拄。登临力屡疲，啸傲气还鼓。乘风凌绝巅，浩荡江天俯。博望咫尺间，岚影晴吞吐。题诗忆谪仙，斯人邈难睹。日暮憺忘归，渔歌发烟浦。
舟泊老鹳口与邱署戒登岸小饮
作者：宋荦
朝代：清
体裁：五言律诗

曲港危樯密，空江落日圆。故人初邂逅，野岸共留连。笋摘新䕡嫩，鱼烹小鲫鲜。村醪容易醉，好傍白鸥眠。
舟过小孤次友人韵寄彭泽令李襄水二首·其一
作者：宋荦
朝代：清
体裁：七言绝句

雨后江山气象苏，白鱼如剑跃菰蒲。劳劳半载嗟行役，两次征帆过小孤。
舟过小孤次友人韵寄彭泽令李襄水二首·其二
作者：宋荦
朝代：清
体裁：七言绝句

烟波无际日高舂，崒嵂孤峰紫翠重。羡尔风流彭泽宰，弹琴长对玉芙蓉。
舟过彭蠡望匡庐用澹亭游悬空寺韵
作者：宋荦
朝代：清
体裁：古风

昔我东游登泰岱，天下名山皆儿孙。今从舟中望庐阜，始知岳外兹山尊。排空拔地几万仞，身虽未至摇心魂。香炉崒嵂插霄汉，横峰侧岭相崩奔。虎溪何处鹿洞杳，五老俯瞰南康门。雨馀瀑布泻众壑，閒云不蔽飞流痕。俄惊野烧起邃谷，照耀石笋纷高蹲。篷窗坐对岚气重，湖光吞吐忘朝昏。屏风九叠莽回互，神仙窟宅通昆崙。匡生结庐已千载，后来频驻幽人轩。林峦咫尺不可即，生平微尚将谁论。临风三叹废眠食，山灵知我愁怀繁。愿同白鹤鼓双翅，飘然独向苍岩翻。
苏门征君孙钟元先生
作者：宋荦
朝代：清

吾道有攸属，征君儒者宗。椒山共里闬，少多烈士风。孝廉举弱冠，怀抱凌苍穹。倾身救杨左，高义等华嵩。更入贤相幕，谈笑筹兵戎。晚值沧桑变，俯首简册中。苏门山水窟，诛茅寄遐踪。生徒环讲席，一代开群蒙。百泉阐妙旨，濂洛渊源同。岂学鸾凤啸，聊以卧云峰。屡征不一起，鲁斋有愧容。伊余景行切，千里思扶筇。虽托弟子列，恨未接犹龙。云霄拜短札，薄劣荷陶熔。迄今二十载，太行仰巃嵷。朱弦失遗调，叹息抚焦桐。作诗明向往，滔滔水流东。
范仲淹祠联
作者：宋荦
朝代：清
体裁：联

兵甲富于胸中，一代功名高宋室；忧乐关乎天下，千秋俎豆重苏台。
荒村
作者：宋荦
朝代：清
体裁：五言律诗

霁色催征骑，荒烟望戍楼。断云寒绕树，残雪晓盈畴。菽水经时缺，风尘几日休。归心同塞雁，迢递下河洲。
荻港避风二首·其一
作者：宋荦
朝代：清
体裁：七言律诗

石尤风急舞江豚，怅望中流落照昏。远岫连云迷九子，惊涛捲雪下天门。烟生曲港轻帆集，潮打危矶废垒存。多少齐梁遗恨在，渔歌欸乃自沙村。
荻港避风二首·其二
作者：宋荦
朝代：清
体裁：七言律诗

春风小市卖河豚，薄暮津亭水气昏。不住江涛崩荻岸，俄惊山月照松门。渔樵有侣青山住，钟磬无声古庙存。明发扬舲更东下，杜鹃啼处几家村。
莲花洞
作者：宋荦
朝代：清
体裁：古风

嵯峨莲花峰，中有莲花洞。扑人蝙蝠飞，沾袂烟岚重。斜阳倚洞门，清啸山猿共。
莺脰湖二绝句·其一
作者：宋荦
朝代：清
体裁：七言绝句

垂虹亭畔峭帆开，莺脰湖中激箭来。我是沧浪濯缨客，寄声鸥鸟莫相猜。
莺脰湖二绝句·其二
作者：宋荦
朝代：清
体裁：七言绝句

孤舟落日漾波心，湖树湖烟四望深。空际一声闻欸乃，钓徒何处许追寻。
落花
作者：宋荦
朝代：清
体裁：五言绝句

昨日花簌簌，今日落如扫。反怨盛开时，不及未开好。
葛殿卿雨中见过即席赋赠用彭禹峰先生韵
作者：宋荦
朝代：清
体裁：七言律诗

吴楚风烟入望宽，嗟君岁晚未能安。半生游宦功名薄，四海依人道路难。赤壁孤舟枫叶冷，临皋古寺雨声寒。何妨十日衙斋坐，碧酒黄花取次看。
蓟州崆峒山用放翁临别成都帐饮万里桥韵
作者：宋荦
朝代：清
体裁：古风

蓟门以北遵溪桥，青松夹道风萧萧。乱石荦确草痕碧，霜蹄腾蹋我马骄。崆峒咫尺足游眺，壁立千仞真岧峣。于役得从方外乐，扶筇载酒非无聊。是日乍霁阳气盛，盘礴顿拟抛狐貂。扪萝攀葛穿涧壑，健如牛犊陵山椒。黄帝问道或此地，遗踪莫辨千年遥。府君旧骑白马至，其神何处不可招。孝陵东望连碣海，峰峦合沓干云霄。郁葱佳气龙虎抱，晴霞一道俨绛绡。行逐佽飞随我后，匍匐远向幽宫朝。杯倾绝顶沾仆御，斜阳回首横山腰。会当解绶穷五岳，青鞋布袜分渔樵。如猿离槛鱼脱饵，长歌起舞忧怀消。
蕉花追和叶元礼韵
作者：宋荦
朝代：清
体裁：七言律诗

绿天但说浓阴好，吐秀凉秋见未曾。密蕊暗依花瓣瓣，孤芳倒压叶层层。香从暖发宜炎徼，露喜晨流慰茂陵。采采正怜同菡萏，何须修竹苦相绳。
藤花厅
作者：宋荦
朝代：清
体裁：七言律诗

长洲少宰令名垂，手种藤花世共知。一片清阴连古木，三春紫萼飏微飔。储才想见当年盛，好事堪为我辈师。未答君恩绳祖武，閒厅惆怅每移时。
虎丘山后僧舍看玉兰用东坡游道场山何山韵
作者：宋荦
朝代：清
体裁：古风

扁舟曲港循山麓，为觅芳春入空谷。禅关寂历小院幽，一树繁葩看不足。雪塔矗立白漫漫，柔枝亦作苍虬盘。清香缥缈遍法界，馀英散落随惊湍。别院高楼花外出，倚栏相对容展席。玲珑映日讶神功，轮囷临风想初植。遥峰林隙耸翠鬟，点缀总入图画间。春光淡沲蜂作阵，骋怀岂必千重山。吏事轇轕夜达旦，忽复三春已过半。才惬胜赏又言归，嚼蕊攀条起长叹。
虎丘看玉兰二首·其一
作者：宋荦
朝代：清
体裁：五言律诗

名花传虎阜，轮囷不知年。烂漫春风里，凭陵玉树前。香能寻小阁，雪欲幛遥天。共道今番盛，沼溪簇画船。
虎丘看玉兰二首·其二
作者：宋荦
朝代：清
体裁：五言律诗

花光满幽谷，苔色映高墙。细雨一来洒，空山不断香。佳人曾对舞，初地任持觞。七字天随句，风流独擅场。
虔州杂诗用子瞻八境台韵八首·其一
作者：宋荦
朝代：清
体裁：七言绝句

缥缈江城百尺楼，群公飞盖此销忧。星槎到日追随数，远汎应怜博望侯。
虔州杂诗用子瞻八境台韵八首·其七
作者：宋荦
朝代：清
体裁：七言绝句

无复当年章贡台，郁孤荒阜素馨开。殷勤独有悲秋客，倚杖看云到草莱。
虔州杂诗用子瞻八境台韵八首·其三
作者：宋荦
朝代：清
体裁：七言绝句

崆峒山畔暮云堆，风起芙蓉次第开。向夕空庭堪拄笏，连天积翠月中来。
虔州杂诗用子瞻八境台韵八首·其二
作者：宋荦
朝代：清
体裁：七言绝句

钩辀鸟语去仍还，云树双江起暮寒。自笑游踪逐坡老，十年前亦宦齐安。
虔州杂诗用子瞻八境台韵八首·其五
作者：宋荦
朝代：清
体裁：七言绝句

何日还参马祖禅，花宫岩际自岿然。扪萝拟拓题名字，嗜古从人笑茂先。
虔州杂诗用子瞻八境台韵八首·其八
作者：宋荦
朝代：清
体裁：七言绝句

雨馀竹树影参差，耿耿孤怀明月知。且喜寻常了公事，木兰花下任题诗。
虔州杂诗用子瞻八境台韵八首·其六
作者：宋荦
朝代：清
体裁：七言绝句

江关烽火几年中，壮士今歌零雨濛。帆影萧条鸿在野，双流呜咽自西东。
虔州杂诗用子瞻八境台韵八首·其四
作者：宋荦
朝代：清
体裁：七言绝句

誓师江上忆阳明，读罢遗编客梦醒。惆怅斯人今不见，荒祠落日影亭亭。
虞美人·酒边，用吴凝父春色韵
作者：宋荦
朝代：清

横波剪得吴江影。发覆蝤蛴领。文茵走上脸微红。恰听雏莺羞涩哢东风。轻盈拟倩游丝惹。留住春光也。暖香艳雪绮筵边。好个朦胧烟月断肠天。
蚤过东村
作者：宋荦
朝代：清
体裁：古风

凌晨发逸兴，策马背荒城。平原何膴膴，秋色殊空明。疏雨夜来过，林壑被馀清。茅茨相因依，荟蔚藏柴荆。已喜尘鞅隔，况闻好鸟鸣。披襟话野老，愉悦荡心情。攘攘市廛内，无乃丧吾生。缅彼桃花源，永言羡躬耕。
蜡梅次阮亭韵
作者：宋荦
朝代：清
体裁：七言绝句

孤山幽韵出新妆，瞥向深宫见靥黄。解道能春冰雪窟，何须拦入百花场。
蝶恋花·送曹娥眉归毗陵，用王阮亭韵
作者：宋荦
朝代：清

溽暑长安榴吐缬。客忆莼鲈，不待清秋节。座上高谈惊乍歇。箧中留得文如雪。折柳旗亭歌一阕。竟别东华，人道真痴绝。无限相思何日彻。春申浦上芦花月。
行赈淮徐恭闻上幸秦晋由中州回銮臣疏请迎驾于大梁祇候旋奉旨免迎返辔过里门信宿而行赋诗纪事时康熙癸未仲冬十二日也
作者：宋荦
朝代：清
体裁：古风

别家踰二纪，魂梦西陂绕。今春上南巡，周庐荷传召。问答及私情，县车曾面告。屡陈未俞允，天语加慰劳。抚躬增怦怦，高飞羡黄鹞。秋月赈淮徐，拯救遍隈隩。疮痍虽未起，庶几安井灶。恭闻驾西幸，秦晋仰离照。回銮经中州，瞻云来僬僬。迎銮臣奏请，頫首剧腾踔。叱驭过里门，骨肉未遑造。隋堤走兼程，夷门候七校。东京繁华地，兴废足凭吊。艮岳冠亭榭，繁台俨云峤。昔贤几酬倡，我复此临眺。上方云外塔，色与古铁肖。吟鞭方在把，玉音倏驰到。执殳免越境，天意怜悖毦。节旄返故乡，此行匪意料。踊跃扣垤泽，仓卒谒家庙。上冢仅卮酒，剪棘事洒扫。乘夜会三党，积愫讵能道。畴昔总朱颜，今叹鬓发缟。后堂小儿女，相见辴然笑。问名祗悤悤，榛栗未一犒。羊枣三世树，婆娑附萝茑。先公手植松，青葱挺石窍。对此忍遽别，摩娑发清啸。诘朝探西陂，云水领其妙。枯荷数里香，烟树莽䆗窱。天涯游子归，骋怀忽大叫。田父喜我来，杀鸡设村䤖。稚子喜我来，白鱼回溪罩。即目得逍遥，感旧动悲悼。载酹老妻坟，泪下林乌噪。指点结屋宇，安排乐耕钓。宸翰慎宝藏，牟麦谨籴粜。牡丹为我培，荇菜待我芼。将行重眷恋，絮语涉聒噪。岁暮嗟于役，朔吹欲堕帽。较量出处閒，沈吟首频掉。据鞍赋此诗，心比风中纛。
衙斋绝无蟋蟀命小童觅而放之篱下辴然有作
作者：宋荦
朝代：清
体裁：七言律诗

庭树萧条径草丰，如何秋至少鸣虫。古人观蚁空阶上，今我添蛩小院中。似诉似啼当社日，在床在户念豳风。放衙自笑真无赖，分取秋声到菊丛。
西城别墅诗为王清远赋十二首 其一 石帆亭
作者：宋荦
朝代：清
体裁：古风

苦竹截为槛，香茅缚作亭。宛同一艑泛，忆向双江停。不挂五两去，聊爱群峰青。
西城别墅诗为王清远赋十二首 其七 小善卷
作者：宋荦
朝代：清
体裁：古风

藏书万卷馀，置身百尺楼。不若缓步閒，洞屋得清幽。试问高卧者，乐亦有此不。
西城别墅诗为王清远赋十二首 其三 半偈阁
作者：宋荦
朝代：清
体裁：古风

小阁不数级，香镫阁上俱。亦有和松庵，不去嗤我迂。几时持半偈，来共参文殊。
西城别墅诗为王清远赋十二首 其九 三峰
作者：宋荦
朝代：清
体裁：古风

三峰出群早，磊落秀削成。宁使米颠拜，我见亦乍惊。下有万斛泉，鸣玉长琮琤。
西城别墅诗为王清远赋十二首 其二 樵唱轩
作者：宋荦
朝代：清
体裁：古风

返照转树腰，微风坐来歇。是时开南轩，可以望明月。我爱孟襄阳，呼与掘诗窟。
西城别墅诗为王清远赋十二首 其五 双松书坞
作者：宋荦
朝代：清
体裁：古风

粲粲列宿迥，谡谡轻涛生。秋阴落满地，鸡犬亦未惊。但闻深坞里，夜窗出书声。
西城别墅诗为王清远赋十二首 其八 春草池
作者：宋荦
朝代：清
体裁：古风

何用遥相遗，烟草不堪剪。池塘佳句抽，康乐梦徒褊。别后思青青，裙腰更应展。
西城别墅诗为王清远赋十二首 其六 小华子冈
作者：宋荦
朝代：清
体裁：古风

柴门锁松筠，林麓何窈窕。有时出西庄，村火动林杪。指点华子冈，比似辋川小。
西城别墅诗为王清远赋十二首 其十 啸台
作者：宋荦
朝代：清
体裁：古风

长啸临高台，游目入归翼。安得尘鞅纾，来此借肩息。终无綵笔干，所恐万象逼。
西城别墅诗为王清远赋十二首 其十一 石丈
作者：宋荦
朝代：清
体裁：古风

嵚崎故有意，离立长如人。环以群木古，况乃藓绕身。谁谓石无语，亦贵气象伸。
西城别墅诗为王清远赋十二首 其十二 竹径
作者：宋荦
朝代：清
体裁：古风

夹径千琅玕，新诗上头刻。弹琴不见人，衣染青苍色。岂知王逸少，亦向竹中匿。
西城别墅诗为王清远赋十二首 其四 大椿轩
作者：宋荦
朝代：清
体裁：古风

鼠姑色太妍，栗留声太滑。独有薜荔裳，风髯自摩戛。何如漆园椿，曾阅千春八。
西郊
作者：宋荦
朝代：清
体裁：五言律诗

向晓西郊路，韶光入望幽。日蒸沙气动，风递水纹柔。白发怜驱马，青春爱咤牛。江湖波浩荡，无计逐轻鸥。
西陂杂咏 其一 渌波村
作者：宋荦
朝代：清
体裁：古风

芳洲鱼麦多，全家就来久。门巷渚花参，眠食溪禽友。泱泱净兼天，色映五株柳。
西陂杂咏 其三 纬萧草堂
作者：宋荦
朝代：清
体裁：古风

蟹舍秋风吹，荻枝坚可截。织薄衡茅间，暂把鱼经辍。偃仰幽事多，好待鹿门说。
西陂杂咏 其二 钓家
作者：宋荦
朝代：清
体裁：古风

已作烟波徒，占断烟波境。篱根一纶竿，檐隙双笭箵。时鼓鸭觜船，长歌逐落景。
西陂杂咏 其五 芰梁
作者：宋荦
朝代：清
体裁：古风

水栗纷横塘，远接捞虾步。采采刺我衣，平桥踏凉露。伫立闻荷香，月挂回堤树。
西陂杂咏 其六 放鸭亭
作者：宋荦
朝代：清
体裁：古风

凫泛殊容与，衔苔弄溪沙。空亭镇相向，何须能言誇。风标两公子，伴尔栖蒹葭。
西陂杂咏 其四 和松庵
作者：宋荦
朝代：清
体裁：古风

髯翁荫诗屋，萧瑟如空山。长风拂虬枝，天际来潺湲。操弦那能和，此曲非人间。
西陂诗四首·其一
作者：宋荦
朝代：清
体裁：古风

粤余仕皇朝，四纪沾殊恩。云陛虽荐致，心惟在衡门。持节潞亭日，常怀渌波村。西陂拟结构，全家就潺湲。绘图邀客赋，南望归思繁。转瞬三十载，今始来丘园。徜徉烟水中，激流兼植援。忆昔金山寺，游眺侍至尊。西陂乞御书，龙鸾拜腾鶱。嗣颁鱼麦堂，策励及儿孙。钓家易旧额，宸画悬朝暾。堂开遂夙愿，愉悦送晨昏。爰启荣光楼，照烛遍中原。唐宋两赐湖，盛事史册存。优渥似此无，镂刻讵能谖。聊写下里词，庶共农父言。
西陂诗四首·其三
作者：宋荦
朝代：清
体裁：古风

圣制宠归老，异数高千古。篇中乐春字，园名臣敬取。一杖度溪桥，十亩入芳坞。芒山积翠分，乔木清阴聚。罗罗马缨花，势与海棠伍。节序届南讹，俯仰不知暑。荦确行径微，丛薄香气吐。和松庵夙构，赐果亭近补。婆娑引蔓长，何日摘马乳。练雀往来飞，雌雄相媚妩。杏照故人书，老笔剧掀舞。天香护异种，婪尾出新谱。竹摇千尺烟，松活三月雨。未同玉版参，已快渊明抚。平泉世所艳，盘洲吾独许。散发步回堤，鱼儿静堪数。惟有望阙心，不以云山阻。
西陂诗四首·其二
作者：宋荦
朝代：清
体裁：古风

径转地幽僻，有堂曰纬萧。亢爽秀而野，颇足安渔樵。廊虚备曲折，山小具嶕峣。吟窝美荫周，玉丛清响飘。栏花纷点缀，洋茶带铁蕉。架上千卷书，岁月藉以消。云烟时过眼，怀抱何翛翛。琴僧授指法，溪友共酒瓢。知交遍海内，闾里乃寥寥。南北两诗老，怅望不可招。儿孙半仕籍，幼子亦扶摇。书来拟归养，云已理征轺。家声日以振，所重非金貂。且同遗腹孙，酬倡得逍遥。
西陂诗四首·其四
作者：宋荦
朝代：清
体裁：古风

梁苑三百里，此亦苑中地。胜迹总消沉，荒烟但委积。几处流水存，遥波荡晴吹。浩浩清冷池，咫尺西陂会。想当邹枚后，高李起而继。登临藻思壮，歌声振湍濑。太白赋鸣皋，酒酣发长嘅。风骚供鞭挞，小儒三舍退。其时三尺雪，尽入公胸次。迄今明月洲，斯人呼或出。有梁跨岸觜，有亭矗波际。荷花红黏天，长此送馣馤。网鱼鼓轻船，时向柳阴系。或乘乌獬豸，沙路信所致。非同廉将军，尚怀复用意。只待八十时，揽辔去谒帝。
西风
作者：宋荦
朝代：清
体裁：五言律诗

一夜西风急，閒门落叶稠。青烟收旷野，白日媚穷秋。鸿雁归应尽，芙蓉晚故留。无端悲节序，惆怅向林丘。
观子瞻寒食诗墨迹次其答舒教授观所藏墨韵
作者：宋荦
朝代：清
体裁：古风

书家三昧贵偶然，右军戏笔留棐几。兰亭再书便不佳，千载风流传片纸。眉山人物岷峨高，兴至挥毫亦可喜。剡藤半幅寒食诗，玉环艳态真自比。同时四家尽峥嵘，不衫不履端让此。公惟意寄笔墨先，瓦池柿叶皆不鄙。蛇蟠醉帖好事求，敲门几烦中夜起。况兹春江入户篇，价敌元龟与象齿。忆公困顿黄州年，破灶湿苇舆隶耻。谁知禁锢徒尔为，一字一金固其理。涪翁心折跋语公，书则平原诗则李。想当掀髯奋袂时，元气淋漓任驱使。北平亚相博物才，什袭虽多此最美。寒宵远道许借观，展卷光芒拱璧委。戏鸿摹勒良苦心，仅得皮毛遗骨髓。起磨隃糜学双钩，雪打窗棂冰砚水。
解缆二首·其一
作者：宋荦
朝代：清
体裁：五言律诗

解缆沧江上，乘风过远汀。树留残雪白，云敛乱山青。岁月惭萍梗，乡园念草亭。閒关沙际鸟，倚棹几回听。
解缆二首·其二
作者：宋荦
朝代：清
体裁：五言律诗

岸柳欹还立，江云断且随。楼台三楚丽，岩壑九峰奇。戍远闻霜角，天寒狎酒卮。孤舟何处泊，落日水中坻。
论画绝句二十六首·其一
作者：宋荦
朝代：清
体裁：七言绝句

真赝何须苦辨之，邢夫人至尹能知。夜无灯火分明在，此语虽誇理未奇。
论画绝句二十六首·其七
作者：宋荦
朝代：清
体裁：七言绝句

李成关仝两巨手，少年曾见长安中。名家掩映数十辈，彷佛大海当回风。
论画绝句二十六首·其三
作者：宋荦
朝代：清
体裁：七言绝句

棠村座上见闻新，好古应知自有真。一语殷勤忘不得，别来长叹巷无人。
论画绝句二十六首·其九
作者：宋荦
朝代：清
体裁：七言绝句

密雪烟岚留宝轴，惠崇僧及巨然僧。漫言笔墨寻常事，此际同参最上乘。
论画绝句二十六首·其二
作者：宋荦
朝代：清
体裁：七言绝句

退谷先生许数过，高斋三雅共摩挲。偶披五石瓠中目，始恨当年未见多。
论画绝句二十六首·其二十
作者：宋荦
朝代：清
体裁：七言绝句

国初以来推具眼，栎下禾中两侍郎。鹊华秋色看题识，更为禾中一瓣香。
论画绝句二十六首·其二十一
作者：宋荦
朝代：清
体裁：七言绝句

华原雪景特雄奇，笔底全将造化窥。韩碑杜句取相况，解道文人即画师。
论画绝句二十六首·其二十三
作者：宋荦
朝代：清
体裁：七言绝句

辛苦仇生学大李，画时鼓吹不闻喧。怪他小册临摹好，风致超超又宋元。
论画绝句二十六首·其二十二
作者：宋荦
朝代：清
体裁：七言绝句

画手吴中旧擅场，衡山大雅石田苍。解元真迹今寥落，片纸犹生琬琰光。
论画绝句二十六首·其二十五
作者：宋荦
朝代：清
体裁：七言绝句

华亭天授非人力，六法何妨有未工。多少画家三昧语，留题断纸故麻中。
论画绝句二十六首·其二十六
作者：宋荦
朝代：清
体裁：七言绝句

不薄今人爱古人，眼前谁涉宋元津。画中九友王翚在，白首多年奉紫宸。
论画绝句二十六首·其二十四
作者：宋荦
朝代：清
体裁：七言绝句

一对珍图一洗心，个中大是少知音。偶拈旧话成新句，风雨空窗细细吟。
论画绝句二十六首·其五
作者：宋荦
朝代：清
体裁：七言绝句

宣和供奉王希孟，天子亲传笔法精。进得一图身便死，空教肠断太师京。
论画绝句二十六首·其八
作者：宋荦
朝代：清
体裁：七言绝句

蟹瓜树枝鬼面石，河阳大幅太行图。挂起淋漓元气湿，真成惊倒倩人扶。
论画绝句二十六首·其六
作者：宋荦
朝代：清
体裁：七言绝句

夏山待渡客争谈，未睹令余抱此惭。龙宿郊民典型在，长虹贯月自江南。
论画绝句二十六首·其十
作者：宋荦
朝代：清
体裁：七言绝句

铁网珊瑚鉴赏真，清河氏亦有心人。钞来秘册珊瑚网，耳目连朝总一新。
论画绝句二十六首·其十一
作者：宋荦
朝代：清
体裁：七言绝句

徽鹰韩马戴嵩牛，学语小儿也妄收。谁知别有句龙爽，已向公麟踞上头。
论画绝句二十六首·其十七
作者：宋荦
朝代：清
体裁：七言绝句

梅沙弥得巨公传，竹石萧疏也可怜。偶吟一片江南雨，清绝襄阳孟浩然。
论画绝句二十六首·其十三
作者：宋荦
朝代：清
体裁：七言绝句

坡仙十指县槌后，怪石枯槎尔许奇。涪翁句子君知不，海内文章非画师。
论画绝句二十六首·其十九
作者：宋荦
朝代：清
体裁：七言绝句

倪画有无分雅俗，江南好事重云林。狮子林图最烜赫，模本犹抵双南金。
论画绝句二十六首·其十二
作者：宋荦
朝代：清
体裁：七言绝句

平生不识洪谷子，馀子丹青各有长。却讶华亭真放胆，竟从酒肆贬长康。
论画绝句二十六首·其十五
作者：宋荦
朝代：清
体裁：七言绝句

中丞撰述寄吴门，书画源流费讨论。今日快披消夏录，一时雅尚又江村。
论画绝句二十六首·其十八
作者：宋荦
朝代：清
体裁：七言绝句

黄鹤山樵吾最许，风流不愧鸥波甥。青弁一图文敏拜，谁其继者虞山生。
论画绝句二十六首·其十六
作者：宋荦
朝代：清
体裁：七言绝句

南宗老笔一峰孤，貌得虞山气韵殊。屏幛迩来模仿遍，何曾梦见富春图。
论画绝句二十六首·其十四
作者：宋荦
朝代：清
体裁：七言绝句

二米落笔天机到，元晖得意图云山。画本何处任模取，金焦烟雨空濛间。
论画绝句二十六首·其四
作者：宋荦
朝代：清
体裁：七言绝句

坡于摩诘无间言，山村小幅曾拜观。天水对题有断句，忆之日午忘朝餐。
访叶已畦不值
作者：宋荦
朝代：清

别浦幽幽境愈奇，春风篮舆尔何之？小山丛桂清阴下，想见苍茫独立时。
读康对山武功志题卷尾二绝句·其一
作者：宋荦
朝代：清
体裁：七言绝句

绝代风流康对山，琵琶一掷老秦关。千秋邑乘留残帙，简洁居然并马班。
读康对山武功志题卷尾二绝句·其二
作者：宋荦
朝代：清
体裁：七言绝句

有斄风物七篇中，骚笔由来撰述工。太息斯人甘废弃，交情端祇笃崆峒。
读新安吕氏家乘奉吊大司马忠节公
作者：宋荦
朝代：清
体裁：古风

有明当末造，盗氛遍梁园。渑池与伊阙，冲斥黄巾繁。伟哉大司马，里居作屏藩。家资散不惜，义士盈闾门。保障匪一朝，誓死报国恩。崇祯辛巳秋，洛城被鲸吞。城中十万户，杀戮到鸡豚。而公罹凶锋，骂贼类平原。精诚贯白日，生气凛然存。昔公避珰燄，七载卧荒村。讲学绍濂洛，将使薄夫敦。何期丁丧乱，天柱摧昆崙。嘉号易忠节，代远名愈尊。睢阳张与许，惟公足弟昆。纷纷冠盖者，偷生安足论。招魂一以诵，哀怨流乾坤。
读高念东先生琼花观诗因怀广陵旧游即席联句
作者：宋荦
朝代：清
体裁：七言律诗

琼花何意也愁人，且遣当杯酒入唇。万事扬州成旧梦，三生杜牧失前身。雷塘萤火犹侵夜，官阁寒梅又放春。吟罢新诗转惆怅，二分明月竹西尘。
读高念东先生琼花观诗，因怀广陵旧游即席联句
作者：宋荦
朝代：清

琼花何意也愁人，且遣当杯酒入唇。万事扬州成旧梦，三生杜牧失前身。雷塘萤火犹侵夜，官阁寒梅待放春。吟罢新诗转惆怅，二分明月竹西尘。
调笑令
作者：宋荦
朝代：清
体裁：词

面壁。泪痕湿。想见含毫灯下立。风鬟雨鬓吴宫隔。芍药香消堪惜。明妃远嫁归何日。一曲琵琶凄恻。
调笑令
作者：宋荦
朝代：清

面壁。泪痕湿。相见含毫灯下立。风鬟雨鬓吴宫隔。芍药香消堪惜。明妃远嫁归何日。一曲琵琶凄恻。
谪仙楼观萧尺木画壁歌
作者：宋荦
朝代：清
体裁：古风

谪仙楼外长江流，谪仙楼内烟云浮。悬崖峭壁欲崩落，虬松怪树风飕飗。泉声山色宛然在，渔翁樵子纷遨游。细观始知是图画，扪壁惝恍凌沧洲。古来画手倾王侯，笔墨恒令神鬼愁。每入胜地亦挥洒，元气直向空墙流。呜呼维摩真迹不可得，通泉群鹤无颜色。当今画壁数何人，鸠兹萧叟称奇特。前年挂帆牛渚来，登楼一望胸怀开。解衣盘礴使其气，倏忽四壁腾风雷。画出青莲游赏处，千年魂魄应来去。匡庐云海泰山松，华岳三峰点秋树。朦胧细景不知数，一一生成出毫素。杂花窈窕溪涧深，野水逶迤洲渚露。危桥坏磴荒村连，多少林蛮莽回互。横涂乱抹总精神，河泊山灵不敢怒。我闻画苑有本源，北宋董巨品格尊。后来大痴与黄鹤，气韵超脱同法门。叟也涉笔非徒尔，黄王如在称弟昆。此画此楼并不朽，残山剩水奚足言。我家赐画旧满箱，年来卷轴多沦亡。每与名流讲绘事，辄思鸿宝为徬徨。今也见此心飞扬，众山皆响殊寻常。不用并州快刀剪秋水，但愿十日寝食坐卧留其旁。
贺新郎·呈李容齐学士
作者：宋荦
朝代：清

岁又将秋矣。向天涯、良朋高会，于今无几。馆阁雍容称好客，谁似青莲才子。词赋手、招来芜市。小院双榆新霁后，写伤心、绮语清宵里。争击钵，任浮醴。余惟翘首兴怀耳。正穷愁、柴门偃仰，未陪名士。妒杀晓风残月句，谱自娉婷女史。作佳话、流传不已。何日更成文字饮，共狂歌、一曲凉飙起。先寄讯，吾知己。
赈饥淮扬寓江都范公祠作
作者：宋荦
朝代：清
体裁：七言律诗

五年河决淮扬郡，拯救偏当力绌时。千里飞鸿连海岸，二分明月对丛祠。看碑庑下莓苔扫，行药畦边楖栗随。几日沧浪催刈稻，并州风物使人思。
赋得他乡逢七夕即次孟襄阳韵
作者：宋荦
朝代：清
体裁：五言律诗

他乡逢七夕，渺渺独生愁。月照江潭棹，烟消水国楼。青山当赤岸，白袷快清秋。天上佳期在，还应妒女牛。
赋得江月满江城
作者：宋荦
朝代：清
体裁：五言律诗

潋滟云间月，凄其江上城。清辉连极浦，灏气逼虚楹。竹露泫时滴，林乌栖复惊。冲襟默相对，申旦浩歌生。
赋得老树空庭得
作者：宋荦
朝代：清
体裁：七言律诗

望去槎枒自作林，轮囷偏耐雪霜侵。閒阶漫挺干云势，斜日常留满院阴。干点莓苔宜耸鹤，响传竽籁应弹琴。几番锁印徘徊处，聊愒空山一片心。
赋得荷枯雨滴闻
作者：宋荦
朝代：清
体裁：七言律诗

秋雨溟濛水一泓，残荷几处向波横。田田顿改风前色，洒洒偏传叶上声。傍岸蛩吟争断续，眠云鹤梦助凄清。初衣欲制嗟零落，侧耳方塘百感生。
赋得重阳寒寺满秋梧
作者：宋荦
朝代：清
体裁：七言律诗

草草登高兴未酬，还寻萧寺一林秋。寒柯遍向香台覆，破叶仍看玉露流。洗罢清阴留满院，倚来凉吹引閒讴。自怜老去无拘束，黄菊何妨插白头。
赋红白洋茶
作者：宋荦
朝代：清
体裁：七言律诗

奇葩海外占春风，乍挹娇姿曲槛中。澹扫蛾眉怜虢国，艳分鹤顶伴秦宫。蛮烟瘴雨移来远，厚叶深花貌不工。想见高怀苏玉局，长明灯下赋芳丛。
赋芍药罢再成三绝句·其一
作者：宋荦
朝代：清
体裁：七言绝句

将离赋罢思如泉，援笔还成七字篇。髣髴放翁居蜀日，一春常发海棠颠。
赋芍药罢再成三绝句·其三
作者：宋荦
朝代：清
体裁：七言绝句

东丰前岁忆题诗，寄语园丁归有期。今日共知诗是谶，戴花饮酒乐雍熙。
赋芍药罢再成三绝句·其二
作者：宋荦
朝代：清
体裁：七言绝句

丰台春晚竞繁华，吟向芳丛兴倍加。渔洋句子吾能记，十里徐熙落墨花。
赋赠憩云庵心壁上人用虞道园题旦景初佥司画韵
作者：宋荦
朝代：清
体裁：古风

东湖之东苏浦南，荒冈古柳垂毵毵。把茅盖头来衲子，晨夕瓮牖得胜探。西山对面作屏幛，江城不隔浮空岚。澹台墓近梵度垄，百花洲迥钟摇潭。昨者雪片如掌落，曾一过访驻两骖。化鹿拂子留几席，石溪画本藏幐缄。幸未冻死耸肩坐，诗怀禅理相交参。绕篱且种几行菜，庇车那羡千章楠。我官烜赫居以冷，邂逅法侣知无惭。生平眠食愿学道，况复衰病百不堪。好听粥鼓伴弥勒，何须海岸方投簪。
赐宴
作者：宋荦
朝代：清
体裁：五言律诗

执戟趋丹陛，云霄侍禁銮。仗前朝赐坐，苑里昼传餐。醽醁黄金碗，樱桃赤玉盘。承恩歌湛露，独有近臣欢。
赠太仆卿高公挽诗
作者：宋荦
朝代：清
体裁：古风

乌石峰高穴貙虎，赤狐跳踉黄狨舞。血牙脔炙气益粗，红帕帓首锦缠股。妖氛一夜连汀漳，旴黎城边波沸汤。太守弓刀夜乘障，不识真卿作何状。七尺誓与孤城俱，变生肘腋谁周防。呜呼南八真男儿，壮士隐忍欲有为。不成死耳肯作贼，衔须茹刃甘如饴。玺书褒忠主恩厚，汗青煌煌行不朽。颜舌段笏今有无，杏山铁汉建昌守。
赠太仆卿高公挽诗
作者：宋荦
朝代：清

乌石峰高穴貙虎，赤狐跳踉黄狨舞。血牙脔炙气益粗，红帕抹首锦缠股。妖氛一夜连汀漳，盱黎城边波沸汤。太守弓刀夜乘障，不识真卿作何状。七尺誓与孤城俱，变生肘腋谁周防。呜呼南八真男儿，壮士隐忍欲有为。不成死耳肯作贼，衔须茹刃甘如饴。玺书褒忠主恩厚，汗青焯焯行不朽。颜舌段笏今有无，杏山铁汉建昌守。
赠汪孟初山人
作者：宋荦
朝代：清
体裁：七言绝句

石耳山中七十翁，往来梁苑鬓如蓬。可怜大有吟诗癖，一日新篇满一筒。
起侄出守威宁将取道豫章诗以迟之三首·其一
作者：宋荦
朝代：清
体裁：七言绝句

蛮烟瘴雨自遐陬，年少何妨万里游。此去当官须郑重，道傍负弩是诸侯。
起侄出守威宁将取道豫章诗以迟之三首·其三
作者：宋荦
朝代：清
体裁：七言绝句

矫首江天耿寸心，月明还恼蔽层阴。鲥鱼将到红蔷发，迟尔衙斋次第吟。
起侄出守威宁将取道豫章诗以迟之三首·其二
作者：宋荦
朝代：清
体裁：七言绝句

过家上冢清明后，取道西江慰老怀。风雨连旬纵留滞，也应拥传度临淮。
越溪春·赋得流水桃花色
作者：宋荦
朝代：清

灼灼花开溪水上，天气艳阳中。断桥野岸芳菲满，把碧流、染就嫣红。沙鸟惊波，游鱼骇浪，春到绡宫。木兰艇趁东风。好景武陵同。最怜十里五里浅濑，明霞一片轻笼。渔父旧时应有，恨舍棹去匆匆。
辛巳十月十日梦一巢居老人出示古琴云制自秃发乌孤明日客以琴饷因记二绝·其一
作者：宋荦
朝代：清
体裁：六言诗

枯桐得自巢叟，梦里携向山隅。清并一泓秋水，传来秃发乌孤。
辛巳十月十日梦一巢居老人出示古琴云制自秃发乌孤明日客以琴饷因记二绝·其二
作者：宋荦
朝代：清
体裁：六言诗

明日故人过我，七弦特地相遗。沧浪一曲弹罢，胜事匪夷所思。
辛未夏五月过北兰寺时烟江叠嶂堂初成漫赋五首·其一
作者：宋荦
朝代：清
体裁：七言绝句

茅堂一到一番幽，碧笋如簪傍槛抽。得得山僧扶杖出，楮袍蒻笠总风流。
辛未夏五月过北兰寺时烟江叠嶂堂初成漫赋五首·其三
作者：宋荦
朝代：清
体裁：七言绝句

小阁秋屏竹树团，萧森五月欲生寒。推窗又改山川面，不与空亭一例看。
辛未夏五月过北兰寺时烟江叠嶂堂初成漫赋五首·其二
作者：宋荦
朝代：清
体裁：七言绝句

楝花坪子最荒凉，径转篱开石几张。好处花时还记取，缤纷紫雪点衣裳。
辛未夏五月过北兰寺时烟江叠嶂堂初成漫赋五首·其五
作者：宋荦
朝代：清
体裁：七言绝句

断雨残云止复行，蒲帆十幅往来轻。斜阳忽放山根出，江外重湖一线明。
辛未夏五月过北兰寺时烟江叠嶂堂初成漫赋五首·其四
作者：宋荦
朝代：清
体裁：七言绝句

烟江叠嶂堂中坐，流览烟江叠嶂图。莫把清光浪摹写，且须长句诵髯苏。
过万泉寺
作者：宋荦
朝代：清
体裁：古风

我生好游老愈猛，马上看山日引领。忽闻胜友说万泉，此心便已落幽境。乘暇晓出右安门，儿子门生辔同整。閒坊曲径远市声，堤柳溪花弄秋影。访旧折入祖氏园，小憩藤轮敲松瘿。一亭欹斜波上留，香送残荷四望迥。佳处渐涉湿馀水，传道清流八百顷。禅扉寂寞枕弯环，沙㭰双凫睡交颈。正逢野叟刈䆉稏，只少吴歌摇舴艋。老僧踏藕作清供，冰雪堆盘风味永。名花烂漫忆丰台，社鼓喧阗厌中顶。长歌此地即沧浪，莫问长洲旧烟景。归途更就退院僧，一饭野蔬与村饼。中秋看月订怡园，无事诸君再三请。
过乔石林侍读纵棹园感赋
作者：宋荦
朝代：清
体裁：七言律诗

城隅一径入深陂，秋老荒园振策宜。野水回环山映带，残荷飘飒柳低垂。溪堂剩挂东坡字，渔具堪吟鲁望诗。采采白蘋斜照里，十年兴废使人悲。
过内丘圆津庵游印庭上人园林
作者：宋荦
朝代：清
体裁：五言律诗

别业连方丈，飞萝满院青。花深藏乱水，山小带孤亭。斸笋晨炊洁，听鹂午梦醒。愁肠难遽洗，俯仰近沙汀。
过凤阳
作者：宋荦
朝代：清
体裁：五言律诗

废殿今犹在，祠官久不供。牧牛来竖子，栖鸟失长松。日抱苍崖远，云流碧涧重。兴朝忠厚意，隧道有人封。
过北兰寺
作者：宋荦
朝代：清

豆棚连曲牖，竹径转虚堂。图史心无著，茶瓜味总长。观泉嗟面皱，踏阁爱山苍。白袷凭栏处，松风作意凉。别圃从容过，回冈更有亭。沙痕浮日白，山色印江青。列岫承余韵，支颐感客星。无须催小队，渔唱暮堪听。